Diplomatic Magazine | ئەمەریکای دوژمنی جاران بووەتە فریادڕەس\nپاش نۆزدە ساڵ بەسەر ڕووداوەکەدا، هێشتا شۆکی ڕووداوەکە بەرۆکی پەیوەندییە نێودەوڵەتییەکانی بەرنەداوە. ئێستاو لەم قۆناغەدا ڕۆژهەڵاتی ناوەڕاست دەرەنجامی ئەو ڕووداوە ئەگوزەرێنێ. لە پەیوەندییە نێودەوڵەتییەکاندا چەند ڕووداوێکی جیهانی هەن کە خاڵی جیاکەرەوەی سەردەمی دوای خۆیانن لە سەردەمی پێش خۆیان؛ لە نمونەی جەنگە جیهانیەکان، شەڕی سارد، کەوتنی بلۆکی سۆڤیەت و دواترینیان یانزەی سێپتەمبەر!\nلە یانزەی سێپتەمبەردا باڵادەستی و تاکجەمسەری ئەمەریکا کەوتەبەر هێرش. بەڵام ئەمجارە لەلایەن دەوڵەتێکی دیاریکراوەوە نا، بەڵکو لەلایەن کاراکتەرێکی «نا-دەوڵەتی» وەک ڕێکخراوی تیرۆریستی قاعیدەوە بوو. پێش ئەو ڕووداوە تەنها دەوڵەتان دەیانتوانی ببنە مەترسی ڕاستەوخۆ بۆ سەر دەوڵەتێکی تر؛ بۆیە ئەمەریکا وەک نیمچە-فەرمانڕەوای جیهان تەنها گرنگی بە نوخبەی دەسەڵاتداری دەوڵەتان دەدا. بۆ کۆنتڕۆڵی هەر دەوڵەتێک تا نەبێتە مەترسی بۆ سەر بەرژەوەندییەکانی هێندە بەس بوو نوخبەی دەسەڵاتدار مسۆگەر بکات. بەڵام یانزەی سێپتەمبەر ئەو پەیامەیدا بە ئەمەریکا کە کاراکتەرە نا-دەوڵەتیەکان هەمان مەترسیان لەسەر ئاسایش و بەرژەوەندییەکانی هەیە، نەک لە دەرەوە، بەڵکو لەدڵی ئەمەریکادا.\nئەم ڕووداوە کاردانەوەی گەورەی بەدوای خۆیدا هێنا. ئەوەی بۆ ئەمەریکیەکان گرنگ بوو دوژمن کێیە؟! کێیە دەتوانێ لەناو ماڵی خۆیانەوە گورزی گەورەیان لێبدا؟! بۆچی هێندە بە ڕقەوە دەستیان وەشاند؟! بێگومان دوژمن زۆرینەی هاوڵاتیانی موسوڵمانی دەوڵەتانی عەرەبی بوون؛ بەپێچەوانەی دەسەڵاتدارەکانیانەوە کە دۆست بوون. ناوەندەکانی توێژینەوەی ئەمەریکی ژمارەیەکی زۆر توێژینەوەیان ئەنجامدا لەسەر هەڵسەنگاندنی وێنەی ئەمەریکا لە جیهانی عەرەبیدا؛ بەتێکڕایی زۆرینەیان ئەو دەرەنجامەیان بەدەستەوەدا "ئەمەریکا شەیتانی گەورەیە". بێگومان بیرمەندێکی وەک «سامۆئیل هانتنیگتۆن» پێشتر ئەو هۆشدارییەی دابوو بە تەقینەوەی وەها ڕقێک! بۆ ناوەندەکانی بڕیاردروستکردنی واشنتۆن دەرکەوت، داینەمۆی ئەو ڕقە سەختە هەستی خۆ-بەقوربانیزانی عەرەبە-موسوڵمانەکانە، کە هەردەم ئەمەریکاو ئیسرائیلی تاقانە کوڕی بە مەترسی گەورەو تاکە هۆکاری سەرجەم نەهامەتیەکانی دەوڵەتانی عەرەبی دەزانن. پەلاماردەری سەر تاوەرەکانی سەنتەری بازرگانی ئەو هەستە گشتیەبوو کە زۆرینەی عەرەب هەیان بوو کاتێک خۆیان بە ستەم لێکراوو ئەمەریکاو ئیسرائیلیان بە ستەمکاری گەورە دەزانی. ئەوان بەردەوام وێنەی گەنجانی بەردوەشێنی فەلەستین لە زیهنیانا گینگڵی ئەدا کاتێک خەڵتانی خوێنی گولەی سەربازانی ئیسرائیلی هاوپەیمانی ئەمەریکا دەبوون.\nبیرمانە چۆن ئوسامە بن لادن بەردەوام لە وتارە تۆمارکراوەکانیدا ختوکەی ئەو هەستەی دەداو؛ چۆن کەناڵی جەزیرە برینی هەستی ستەملێکراوی جیهانی عەرەبی دەکولانەوە بەپیشاندانی بەردەوامی وێنەی فەلەستینیەکان.\nئەمەریکا پێویست بوو ئەم وێنە ناچیزەی خۆی لە یادەوەری عەرەبەکاندا بگۆڕێت. گەورەترین کارێک کە بیکات ئەوەبوو دەستکاری دنیابینی عەرەبەکان بکات بەرامبەر بەخۆی و ئیسرائیل. پێویست بوو دوژمنێکی تر سەردەربێنێ تا ئەم وێنەیان لەبیر بەرێتەوە، یاخود کاڵ بکاتەوە.\nبۆیە دوای لێدانی ئەفغانستان و دەرهێنانی تەخت و تاجی ئەنجامدەرانی یانزەی سێپتەمبەر، لەپرۆسەی ئازادی عێراقدا صەدام حسینی خست! لەکاتێکدا ڕژێمەکەی صەدام حسین پەلوپۆی کرابوو. بەکردەیی نەیدەتوانی مەترسییەکی ئەوتۆ بۆسەر ئەمەریکاو بەرژەوەندی و دۆستەکانی دروست بکا؛ بەڵام هەر دەبوو بکەوێت. بەکەوتنی ئیدی دەرگای ڕۆژهەڵاتی نیشتمانی عەرەبیش کەوت بەرامبەر دەوڵەتی شیعە مەزهەبی ئێران. ئیتر کاتی ئەوەبوو گەورەترین دوژمنایەتی مێژوویی بەخوێن سووربووی نێوان شیعەو سووننە، کە نزیکەی 1400 ساڵ تەمەنی بوو زیاتر تاوبدرێ.\nبۆیە کەوتنی صەددام حسین ئەو دەرگایەی بە تەواوی خستە سەرپشت. دەستی ئێران بە پاڵپشتی زۆرینە شیعەی هاوپەیمانی ئەمەریکیەکان بە تەواوی واڵابوو لە عێراقدا. پرۆژەی هیلالی شیعی دەرکەوت! مەترسی گەورەی مەزهەبی لەسەر عەرەب و سووننە دەستی پێکرد.\nئەو نوخبە دەسەڵاتدارەی فەرمانڕەوای نیشتمانی عەرەبی، کە گوێ لەمشتی ئەمەریکا بوون، چیتر پێویست بوو بگۆڕدرێن؛ چونکە توانای ئەوەیان نەمابوو دەستکاری هەستی گشتی عەرەب بکەن بەرامبەر ئەمەریکاو وێنەکە ئاوەژوو بکەنەوە. سەرەتا ئەمەریکیەکان فشاریان خستەسەر ئەو نوخبەیە بەئامانجی زیاتر کرانەوەی دەوڵەتەکانیان بەڕووی پرۆسەی جیهانگیریدا. بڵاوبوونەوەی تۆڕی ئینتەرنێت یەکێک بوو لەڕێگاکان. ئەمە ڕێگەیەک بوو کە گەنجی نیشتمانی عەرەبی بزانێ لەچ دۆزەخێکدایە بەراورد بەدەرەوەی خۆی.\nهەروەها کێ هۆکاری ئەو بەدبەختیەیە؟! ئەمەریکیەکان ناڕاستەوخۆ دەستیان کرد بە دروستکردن و پاڵپشتی دارایی میدیای ئازاد، پارەدارکردنی ڕێکخراوەکانی کۆمەڵگەی مەدەنی، هەروەها پاڵپشتی کردنی چاودێری مافەکانی مرۆڤ لەدەوڵەتانی عەرەبیدا. ئەمانە لەماوەی هەشت ساڵی ئیدارەی باراک ئۆبامادا ڕوویدا.\nدەرەنجام شۆڕشی بەهاری عەرەبی، کە لە واقیعدا پایزی عەرەبی بوو، بڵێسەیدا. لە تونس و میصرو سودان پرۆسەکە زیاتر ئاشتیانە بەڕێوەچوو؛ بەڵام لە سوریاو یەمەن و لیبیا تائێستاش خوێنی لێدەچۆڕێت! عێراق و لوبنان پێشتر دەرگیری شەڕی ناوخۆیی مەزهەبی بووبوون.\nداعشیش بەشێک بوو لەدەرەنجامی ئەو شەڕە مەزهەبیە! هێندە بەس نییە! دەستی تورکیاش واڵاکرا بەشێک لە سوریا داگیربکات، بچێتە لیبیاو شەڕی ناوخۆ زیاتر تاوبدا. بەکورتی بەجۆرێک جیهانی عەرەبی دەرگیری ماڵوێرانی بووە، لەتاو خۆیان کەسیان بیر نەماوە. ئیدی نە دەتوانن، نە بەخەیاڵیشیاندا دێت، هێرش بکەنە سەر ئەمەریکا.\nئێستا وێنەکە بەمجۆرەیە، ئەمەریکای دوژمنی جاران، بووەتە فریادڕەس! ئەگەر ئەو نەبێ ئێران شام و حیجاز دەکاتە بەشێک لە پرۆژەی هیلالی شیعی؛ ئەوکات دەبێت عەرەبی سوننە بەسەری حسین سوێند بخۆن و لەپستی شیعەی فارسەوە بێ دەستگرتن نوێژ بکەن. ئێستا ئیسرائیل دوژمنی باوەکوشتە نییە؛ بەڵکو پێویستە ڕێکەوتنی لەگەڵ بکرێت تا ئێران کەنداوی عەرەبی هەڵنەلوشێ. ئێستا تورکیا بەربووەتە جەستەی نیشتمانی عەرەبی؛ مەگەر تەنهاو تەنها ئەمەریکا بێت بەهانای عەرەبەوەو لە عوسمانیە نوێکان بیپارێزێت! ئەمڕۆ بەشێکی زۆری دەوڵەتانی عەرەبی بوونەتە زەلکاوێکی پڕمەترسی بۆ ژیان. دەوڵەتانی کەنداو کە هەندێک ئارامن، لەبەردەم گەورەترین مەترسیدان کە پرۆژەی بەشیعەکردنی ناوچەکەیە. بۆیە ئەوانیش بەردەوام دڵەڕاوکێیانە ئەمڕۆ نا سبەی شەڕ یەخەی ئەوانیش بگرێت. بۆیە دەبێت هەرچی زووترە دەستی تەوقە بۆ ئیسرائیل درێژ بکەن و ڕازی بن قودس پایتەختی دەوڵەتی جولەکەبێت، نەک قیبلەی دووەمی موسوڵمانان.\nئەوەی بۆ ئەمەریکیەکان گرنگ بوو گۆڕینی وێنەی خۆیان بوو لە دوژمنەوە بۆ فریاد ڕەس. گۆڕینی وێنەی ئیسرائیل بوو لە داگیرکەرەوە بۆ دۆست و هاوپەیمان. سەرباری تۆڵەکردنەوەی خوێنی سێ هەزار کارمەندی ناو تاوەرەکانی سەنتەری بازرگانی جیھانی. خەریکە ئەوە بەتەواوی بەدی دێت؛ تۆڵە کرایەوە، وێنەکەش گۆڕا کە پاڵنەری سەرەکی هێرشەکە بوو. بۆیە ئیتر وردە وردە دۆخەکە ئارام دەکەنەوە، نینۆکی ئێران دەکەن و سەردەمێکی نوێ دەست پێدەکەن. یەکەم هەنگاو بەهێزکردنەوەی عێراقە وەک دەرگاوانێک بە ڕووی ئێراندا! ئیتر نابێ ئەمەریکا زۆر سەرقاڵبێ بە ڕۆژهەڵاتی ناوەڕاستەوە، چونکە دوژمنێکی نوێ خەریکە دەردەکەوێت کە نیمچە-ئیمپراتۆری چینە. چینێک کە بەسیاسەتی نەرم و ئابورییەکی گشتگیری زەبەلاحەوە هاتووەتە مەیدان.\nبەکالۆریۆس لە دیبلۆماسیەت و پەیوەندیە گشتیەکان


قادر قاچاخ: پەکەکە بە پشتیوانیی حەشد لە شنگالدا ماوەتەوە\nهێمن ساڵح 08/04/2021 - 21:33 كوردستان\nسەرەڕای تەواوبوونی مۆڵەتی پەکەکە، کە لە چوارچێوەی رێککەوتنی هەولێر و بەغدا لەلایەن سوپای عێراقەوە بۆی دیاری کرابوو، بەڵام تاوەکو ئێستا چەکدارەکانی پەکەکە لە شنگالدا ماون و گوێ بە جێبەجێکردنی رێککەوتنەکە نادەن.\nقادر قاچاخ، بەرپرسی لقی شنگالی پارتی دیموکراتی کوردستان، بۆ (باسنیوز) ڕای گەیاند، پەکەکە بە پشتیوانیی حەشدی شەعبی لە شنگال ماوەتەوە و تاوەکو پشتیوانیشی لێ بکات، شنگال چۆل ناکات، گوتی: “پێویستە لە چوارچێوەی رێککەوتنی هەولێر و بەغدا بۆ پرسی شنگال، هەموو ئەو هێزانەی پەکەکە و حەشدی شەعبی و هێزە گرێدراوەکانیان بچنە دەرەوە، بەڵام ئەو هێزە میلیشیایانە ئامادە نین پابەندی رێککەوتن بن و ئەگەر حەشد پشتیوانیی پەکەکەی نەکردایە، ئەوا سوپای عێراق دەیتوانی لە شنگال کۆتایی بە پەکەکە بهێنێت و خەڵکی قەزاکە، کە زیاتر لە 80٪ی ئاوارەی هەرێمی کوردستانن، بگەڕێنەوە و ڕێککەوتنی هەولێر و بەغدا جێبەجێ بکرایە”.\nقادر قاچاخ، جەختی لەسەر ئەوەش کردەوە، تاوەکو حەشد لە شنگال هەبێت، دەرفەتی مانەوە بۆ پەکەکەش لەو قەزایەدا هەیە، گوتی: “پەکەکە بەکرێگیراوی حەشدە و لەبەرامبەر بەو کارانەی پێیان دەکرێت، مووچە و چەکیان پێ دەدرێ، ئەوانیش بۆ دژایەتیی هەرێمی کوردستان بەکاریان دێنن”.\nرۆژی 09-10-2020، شاندی هەرێمی کوردستان بە سەرۆکایەتیی رێبەر ئەحمەد، وەزیری ناوخۆی هەرێمی کوردستان، لە بەغدا لەگەڵ لایەنە پەیوەندیدارەکانی عێراق بۆ ئاساییکردنەوەی دۆخی شنگال کۆ بوونەوە و لەسەر چەند خاڵێک ڕێک کەوتن، لەوانە، هەڵبژاردنی قائیمقامێکی نوێ و دامەزراندنی 2500 کەس لە خەڵکی شنگال و ئاوارەکانی و دروستکردنی هێزێکی نوێ، هەروەها حکوومەتی فیدراڵی ئیدارەی پرسی ئەمنیی شارەکە بکات.\nخاڵی جەوهەریی رێککەوتنەکەش بریتی بوو لەوەی، کە کۆتایی بە پەکەکە و هەموو ئەو گرووپانەی پەیوەندییان پێیەوە هەیە بهێنرێت و نابێ هیچ کەسێکی سەر بە پەکەکە لەو هێزە ئەمنییە نوێیەدا دابمەزرێت، دواتریش هەولێر و بەغدا بۆ ئاوەدانکردنەوە و ئیدارەدانی شنگال هەماهەنگی بکەن، بەڵام تاوەکو ئێستا پەکەکە و حەشدی شەعبی ڕێگرن لە جێبەجێکردنی خاڵەکانی رێککەوتنەکە و ئەوەش بووەتە هۆی ئەوەی ئاوارەکانی شنگال نەگەڕێنەوە سەر ماڵ و حاڵی خۆیان و شارەکەش بەبێ خزمەتگوزاری بمێنێتەوە.


مورەی بوكچینە: گوێڕادێرە ئەی مارکسیست! بەشی دووەم. – WtariKurd\n– Posted 3 weeks agoبابەتی: وەرگێڕان\nئەم هەوڵ و پەرۆشیی و بەدووچوونە لە ڕابوردویەك کە زەمانەت و ئاسایشی هەبووە، ئەم کۆششە لە دۆزینەوەی بەهەشتێك لە بڕوایەکی دۆگمایی بێ ڕۆحدا، لە ڕێکخستنێکی هیرراشیانەی جێگرەوەی بیر و هزرێکی خولقێنەر و پراکتکردنێکی زیندووانەدا، ئەمانە تاڵترین بەڵگەن بۆ زانینی ئەوەی کە زۆرێك لە شۆڕشگێڕان کەمتر دەتوانن لە ” خۆشۆڕشگێڕکردنی خۆیان و شتەکانا ،” تاکو لە بە شۆڕشگێڕکردنی تەواوی کۆمەڵ. ڕەگی قوڵی مەیلی کۆنەپارێزێتی لە “شۆڕشگێڕان”ی باڵی پێشکەوتوخوازی پارتی کار، PLP  تا ڕادەیەکی زۆر بەڵگەی ئازاراوین ، کە سەرکردە و ڕابەریی دەسەڵاتخواز و هیرراشییەت شوێنی باوكسالاریی و بیرۆکراسی قوتابخانە دەگرێتەوە، زەبت و ڕەبت [دسپلینی] لە بزوتنەوەکەدا جێگای زەبت و ڕەبتی کۆمەڵی بورجوازی دەگرێتەوە، کۆدی دەسەڵاتخوازانەی جەماوەری گوێگری سیاسیانە جێگەیی دەوڵەت دەگرێتەوە، پەیامی بیروباوەڕی ” مۆراڵی پڕۆلیتاریانە” جێگەی نەریتی ئەخلاقی کارکردن و puritanism دەگرێتەوە [puritanism : دەستەیەك لە ئینگلیزە پرۆستانتەکان بوون لە چەرخی شازدە و حەڤدەدا بەدوای پاکێتی/ پوختەییدا (نقییەتی) دا دەگەڕان تاکو کەنیسەی ئینگلەند لە هەڵسوکەوت و خووی ڕۆمانە کاسۆلیکییەکان پاکبکەنەوە ..- وەرگێڕ] توخم و دیاردەکانی کۆمەڵی [کۆمەڵگە] چەوساوە لە فۆرمە نوێیەکاندا دووبارە دەردەکەوێتەوە کە خۆی لە ئاڵایەکی سوورەوە پێچاوە، بە وێنە و تابلۆی ماوتسیتۆنغ و ( یاخود کاسترۆ یا گێڤارا) دیکۆر و نەخشێنراون، هەروەها بە ” کتێبە سوورە” بچوکەکە لەگەڵ پەیام و دەستەواژەی دیکەی پیرۆزدا، زەخرەفەکراوە.\nزۆرینەیەك لە خەڵك کە ئەمڕۆ لە PLP دان، شایستەی ئەوەن. ئەگەر ئەوان بتوانن لەتەك بزوتنەوەیەکدا بژین بە دروشمە تایبەتییە گاڵتەجاڕییەکانیانەوە کە لەتەك لەقتەکانی تەپڵدا بروات [2 ] ، ئەگەر ئەوان لە توانایاندایە کە گۆڤارێک بخوێننەوە کە پرسیاری ئەوە دەکات ئایا مارکۆس ” پۆلیس بووە یا پۆلیسێکی نابەرپرسیار ” ، ئەگەر ئەوان قەبوڵی ” زەبت و ڕەبتێك” بکەن کە بۆ ئاستی یاریکەرێکی یاری پۆکەر دایانبەزێنێت کە لە دەمووچاویا هەست و جوڵەی نەخوێنرێتەوە، بە بەرنامەیەکی ئۆتۆماتیکی پڕۆگرام کرابێت، ئەگەر ئەوان بتوانن لە ناشیرینترین تەکنیكەکانی ( تەکنیکەکانی کە لە زێرابی پرۆسەی بزنسی بورجوازیی و پەڕلەمانتاریزم) لە هەڵخەڵاتاندنی ڕێکخراوەکانی دیکە، بەکاربهێنن، ئەگەر بتوانن هەموو چالاکییەك و خودی بارودۆخەکە کە تەنها تەشەنە بە گەشەکردنی پارتییەکانیان دەدات، لە کار بخەن – هەتا ئەگەر ئەمە بەزاندن و تێشکانی خودی چالاکییەکانی خۆیان بێت- ئەگەر ئەمان بتوانن هەموو ئەمانە بکەن ، ئەو کاتە ئەوان قێزەوەن و بێزراون. بۆ ئەو کەسانە کە هەموویان ‘سوورن’ و خۆیان بە سوور دەزانن، باسی هێڕشکردنە سەریان وەکو ڕاوکەرانی ‘سوور’ ببینن، ئەمە شێوازێکە لە شێوازەکانی McCarthyism ، بەڵام بە ئاڕاستەیەکی پێچەوانە [McCarthyism هەڵمەتێکی بەهێز بوو دژی ئەوانەی کە گوایە کۆمۆنیستن لەناو حکومەتی ئەمەریکا و دەزگەکانی دیکەدا، ئەم هەڵمەتەش لە لایەن سێنەتەر جۆزیف مەکاسییەوە لە نێوانی ساڵانی 1950 بۆ 1954 ، دەستیپێکرد. زۆرێک لەوانەی کە تۆمەتبارکران خرانە لیستی ڕەشەوە و کارەکانیان لە دەست دا، گەر چی بەڵگەیەك نەبوو کە ئەوانە سەر بە پارتی کۆمۆنیستبوون] . ئا لێرەدا دەتوانین هەمان داڕشتنەوەی بڕگە شیلاوییەکەی ترۆتسکی سەبارەت بە ستالینیەت بەکار بهێنین کەدەلێت: ئەوانە نەخۆشی سفلیسن، pallidum ن لە بزوتنەوەی ڕادیکالانەی لاوانی ئەمڕۆدا، بۆ ئەم نەخۆشییەش تەنها چارەسەرێك هەیە ئەویش بەکارهێنانی ئەنتی بایۆتیکە نەك لیدوان و مشتومڕ.\nپەرۆشیی ئێمە لێرەدا بۆ ئەو شۆڕشگێڕە شەریفانەیە کە ڕوویانکردۆتە مارکسیزم، لینیننزم، یاخود ترۆتسکیسزم، لەبەرئەوەی ئەوان زۆر بە جددی دووی دیدێکی کۆمەڵایەتی مەحکەم، هەروەها ستراتیجییەکی کارا و هەژموندار لە شۆڕشدا، کەوتوون. هەروەها ئێمە نیگەرانین دەربارەی ئەوانەی کە سەرسامن بە چەکی تیئوری ئایدۆلۆجی مارکسییەت و لە بزریی [غیابی] جێگرەوەیەکی زیاتر مەنهەجیانە، بەخێرایی دەستبەرداری دەبن. ئیمە بانگەوازی ئەوانە دەکەین کە وەکو برا و خوشکی خۆمان دەیانبینین و داوای لێدوان و مشتومڕێکی جددیانە و هەڵسەنگاندێکی هەمەلایەنانەی تەواو دەکەین. ئێمە باوەڕمان وایە کە مارکسیزم دەستەوەسانە و دەستنادات بۆ ئەم سەردەمەمان نەك لەبەر ئەوەی کە زۆر دیدمەند و شۆڕشگێڕانەیە، بەڵکو لەبەر ئەوەی کە دیدمەندیی و شۆڕشگێڕیی تەواوی [ کافیی] تیادا نییە. ئێمە باوەڕمان وایە کە مارکسیزم بۆ سەردەمی کەمیی یاخود نوقسانیی پێداویستییەکان لەدایك بووە و ڕەخنەیەکی یەکجار چاك و نایابی سەردەمەکە بووە بەدیاریکراوی لە سەرمایەداریی پیشەسازیی، بەڵام بۆ لەدایکبوونی سەردەمێکی نوێ، دامەزراو و تەواو نەبووە و پێشبینییەکان تەنها یەكلایەنانە و جوزئیانە بووە. کێشەی ئێمە ئەوە نییە کە مشتومڕی “لاوەخستنی” مارکسیزم بکەین یا بانگەشەی ” لەکارکەوتنی” بکەین، بەڵکو دەمانەوێت لە ڕووی جەدەلییەوە[دیالیکتی] تێپەڕی بکەین، هەر وەکو چۆن خودی مارکس فەلسەفەی هییگلییەکانی، ئابوریی ڕیکاردۆکانی، تاکتیکی بلانکییەکان و شێوازی ڕێکخستنەکانیانی، تێپەڕاند. ئێمە پێویستە ئەرگویمێنتی قۆناخێکی پێشەوەچوو لە سەرمایەداریی، بکەین، زیاتر لەوەی کە مارکس چەرخێك لەمەوبەر لە تەکیا کردویەتی، هەروەها قسە لەسەر قۆناخێکی پێشکەوتووتر لە تەشەنەکردنی زیاتری تەکنەلۆجیا بکەین، لەوەی کە ئاشکرایە مارکس توانیبێتی پێشبینی بکات. هەر لەبەر ئەمەش ڕەخنەی نوێ زەروورییە کە ئەمەش بە ڕۆڵی خۆی بانگەوازی مۆدێکی نوێی تێکۆشان و خەباتکردن دەکات یا داخوازی جۆرێك لە ڕێکخستن، لە پاگەندە و جۆری ژیان، دەکات. بۆ ئەم بارودۆخە تازەش چۆن ئارەزوو دەکەیت ناوی لێ بنێ، بەڵام ئێمە ئەم بەرخوردە نوێیەی پاش سەردەمیی کەمیی، نوقسانیی پێداویستییەکان بە ئەنارکیزم ناودەبەین، ئەم ناولێنانەش بە هۆی ژمارەیەک هۆکاری زەروورییەوە هەڵدەبژێرین و بەڵگە موقنیعەکانی ڕوونکردنەوەی ئەمەش، لە لاپەڕەکانی دواترا دەخەینەڕوو .\n1- ئەم چەند دێڕە کاتێك نوسراون کە باڵی پێشکەوتووخوازی پارتی کار (PLP) هەژموونێکی گەورەی لەسەر SDS هەبوو. گەر چی لە هەنووکەدا ئەم پارتە زۆری هەژموونی خۆی لەسەر بزوتنەوەی قوتابییان لەدەستدا بەڵام ئەم ڕێکخستنە هێشتا نموونەیەکی باش لە مێنتەڵێتی و بەها لەناو چەپی کۆنا، پێشکەش دەکات. ئەو باس و خواسەی سەرەوە بە هەمان شێوە ڕاستە بۆ گروپە مارکسیی- لینینییەکان، هاوکاتیش ئەم پەڕەگرافە و ئاماژەکردنەکانی دیکەش بۆ باڵی پێشکەوتووخوازی پارتی کار لە جەوهەردا نەگۆڕاون.


ئاسۆ حەوێزی، وتەبێژی وەزارەتی تەندروستیی هەرێم ڕایگەیاند، لەو ئاستەی ئێستادای، "سێ بژاردەمان خستۆتە بەردەم لێژنەی باڵا بۆ بڕیاری خێرا و پێویست لە هەرێمی کوردستان، بۆ پێشگرتن لەو تەشەنەکردنەی ڤایرۆسی کۆڕۆنا لە عێراقدا هەیە، لە نزیکترین کاتدا ببێتە بڕیار."\nوتەبێژەکەى وەزارەتی تەندروستیی وردەکاری ئەو سێ بژاردەیەی نەخستووەتەڕوو، ناس کورد پەیوەندی بە ناوبراو و رەهێڵ فەرەیدون، بریکاری وەزیری تەندروستیی هەرێم کرد بەڵام پەیوەندییەکە بەردەست نەبوو.\nهاوکات باڵامبۆ محه‌مه‌د، جێگری لیژنه‌ی ناوخۆ و ئاسایش و ئه‌نجومه‌نه خۆجێییه‌كان له په‌رله‌مانی كوردستان بە میدیای حزبەکەى وت، له ڕۆژانی داهاتوودا حكومه‌تی هه‌رێمی كوردستان ڕێكاره‌كانی خۆپارێزی له ڤایرۆسی كۆرۆنا توندتر ده‌كاته‌وه.\nوتیشی، "وه‌ك هه‌نگاوی یه‌كه‌م خاڵه سنوورییه‌كانی نێوان هه‌رێمی كوردستان و شاره‌كانی خوارو و ناوه‌ڕاستی عیراق هه‌روه‌ها خاڵه سنوورییه‌كانی نێوان هه‌رێمی كوردستان و وڵاتانی دراوسێ توندتر ده‌كرێنه‌وه، ئه‌مه‌ش له‌پێناو پاراستنی گیانی هاووڵاتیانی هه‌رێم."\nباڵامبۆ محەمەد دەشڵێت، حكومه‌ت به هاوكاری وه‌زاره‌ته په‌یوه‌ندیداره‌كان، به ووردی چاودێری بارودۆخه‌كه ده‌كه‌ن و رێكاری پێویست ده‌گیرێته‌به‌ر.\nهاوکات دوێنێ وته‌بێژی به‌ڕێوبه‌رایه‌تی ته‌ندروستی هه‌ولێر ڕایگەیاند، ئەنجامی ژمارەیەک لە پشکنینەکانی قوتابخانەی مەولەوی گەڕاوەتەوە و ژمارەیەک مامۆستا و قوتابی وەکو هەڵگری ڤایرۆسی کۆرۆنا تۆمارکراون و چاوەڕوانی ئەنجامەکانی دیکە دەکەن.\n2021.03.02 - 09:22


2022/05/15 438 جار بینراوە\nژنه پزیشكێكى بواری نه‌خۆشیه‌كانى مناڵان لە کەرکوک دەبێت بە فریادرەسی مناڵانی هەژار و بێ باوک، لە سەردەمی شەری داعشەوە تاکو ئێستا بێ بەرامبەر و خۆبەخشانە چارسەریان دەکات، هاوکات دایکان فێردەکات بەشێوەیەکی تەندروست مناڵەکانیان بەخێوبکەن.\nد. فایزە خەتاب مەحمود، پسپۆڕی بواری مناڵان لە کەرکوک، ماوەی نۆ ساڵە بەردەوام و خۆبەخشانە یارمەتی مناڵە نەخۆش و کەمدەرامەتەکانی کەرکوک دەدات.\nد. فایزە، بۆ نەوژین باسی لە سەرەتای دەستپێکردنی بە کارە خۆبەخشیەکانی کرد، وتی: لە دەرەوه‌ی کوردستان دەژیام، ساڵی ٢٠١٣ ماوەیەک بەر لە شەڕی داعش گەڕامەوە کەرکوک، بینینی دۆخی خراپی دارایی خەڵکی کەرکوک وایکرد بڕیار بدەم ببم بە فریادڕەسی مناڵەکان بەبێ گوێدان بەوەی چ دەنگ و رەنگ و ئاینێکیان هەیە، بێبەرامبەر چارەسەریان بکەم.\nد. فایزه دواى شه‌ڕى داعش بڕیار ده‌دات نۆرینگه‌ى بێبه‌رامبه‌ر بۆ مناڵان بكاته‌وه\nلەدوای دەستپێکردنی شەڕی داعش، دۆخی دارایی کەرکوکیەکان خراپتر بو، خەڵکی شارەکە و گوندەکانی دەوروبەر و ئاوارەکانی نێو کەمپەکان بۆ وەرگرتنی چارەسەری مناڵەکانیان رویاندەکردە نەخۆشخانە حکومیەکان، بەڵام نەخۆشخانە حکومیەکان هەم ژمارەیان کەم بو هەمیش بەتاڵ بون لە دەرمان و پێداویستی پزیشکی، بۆیە بە ناچاری دەبوایە روبکەنە نۆرینگە پزیشکیەکان.\nد. فایزە دەڵێت: "بینینی رێژەیەکی زۆری خەڵکی هەژار و رەوشی مناڵە نەخۆشەکان وایلێکردم بڕیار بدەم لە نێو نۆرینگەکەمدا هەفتەی دو رۆژ تایبەت بکەم بە چارەسەرکردنی مناڵی ماڵە کەمدەرامەتەکان بێبەرامبەر، تەنانەت لەگەڵ دەرمانخانەکان رێكکەوتم کە بێبەرامبەر دەرمان بدەن بەو نەخۆشانەم کە لەم دو رۆژەدا سەردانیان دەکردم".\nلە دوای ئەم کارە و روتێکردنی خەڵکێکی زۆر بۆ نۆرینگەکەی، د. فایزە بڕیار دەدات نۆرینگەیەکی بێبەرامبەر بکاتەوە، لە ساڵی ٢٠١٨ نۆرینگەکە دەکاتەوە، هەفتەی دو رۆژ نەخۆش دەبینێت.\nد. فایزه له‌كاتى به‌سه‌ركردنه‌وه‌ى ماڵان دا له‌چوارچێوه‌ى تیمی گه‌ڕۆكى رێكخراوه‌كه‌یان\nدەربارەی نۆرینگەکەی دەڵێت: لە نۆرینگەکە هیچ پارەیەک لە نەخۆش بۆ دەرمان و چارەسەر و تەنانەت بلیتیش وەرناگرین، هەروەک چەندین جۆرێکی شیری مناڵان بێبەرامبەر دەدەین بە دایکان و لە بۆنەکانیشدا خواردن بەسەر ماڵە هەژارەکان دابەشدەکەین.\nلە ئێستادا د. فایزە بەهاوکاری حەوت خێرخوازی دیکە، نۆرینگەکەیان کردوە بە رێکخراوێک و تیایدا بێبەرامبەر یارمەتی هەژاران دەدەن، رێکخراوەکە بەناوی ریکخراوی خێرخوازی (میران صحیە)، دەربارەی هۆکاری ئه‌م هه‌نگاوه‌ش وتی: تاکو بتوانین هاوکاری دەرمان و پاڵپشتی زیاتر وەربگرین و بەردەوامبین.\nد. فایزە، لەسەر ئەرکی خۆی لە ئێستادا خولی فێرکاری پێدانی شیر بە مناڵان و بەخێوکردنی مناڵ شێوەیەکی تەندروست بۆ دایکان دەکاتەوە، هەروەها تیمی گەڕۆکی تایبەت بە رێکخراوەکەیان دروست کردوە، بێبەرامبەر دەڕۆنە ناوچەکانی دەرەوەی کەرکوک و کەمپی ئاوارەکان چارەسەری مناڵە نەخۆشەکان دەکەن.\nد. فایزه ده‌ڵێت: هه‌ندێك له مناڵه‌كان بۆ چاره‌سه‌ر ده‌نێرینه ده‌ره‌وه\nدەربارەی ئەو نەخۆشیانەی بەزۆری لەناو مناڵاندا بڵاون، د. فایزە وتی: "بەزۆری مناڵەکان نەخۆشی دڵ کونی، کێشی کەم و تالاسیمایان هەیە، ئه‌گەر پێمان بکرێت چارەسەریان دەکەین، گەر نا لە رێگەی رێکخراوەکانەوە هه‌وڵده‌ده‌ین بیاننێرینه دەرەوە".\nسەرەڕای قورسی کارەکەی و ماندوبونی بەردەوامی، بەڵام د. فایزە دڵخۆشە بەکارەکەی، دەڵێت: "دڵخۆشم بە کارەکەم، چونکە رۆحم لەگەڵی ئاسودە دەبێت، خێزانەکەم و بە تایبەت هاوسەرەکەم بەردەوام لە روی مادی و مەعنەویەوە یارمەتیم دەدات تاکو بەردەوامبم لە کارە خێرخوازیەکانم".\nژمارەی سەردان 574,147 ژمارەی میوان 14


Facebook | Evro News | Page 3\nب خودانکرنا گیانەوەرێن کەهی ئەڤ مفایە بۆ ساخلەمیێ هەنە\nئەڤە هزاران سالە مرۆڤان گیانەوەرێن کەهی بۆ مەرەمێن جۆدا بکار ئیناینە، هەروەسا بخودانکرنا گیانەوەرێن کەهی مفایەکێ زێدە بۆ ساخلەمیێ هەیە.\nمالپەرێ CDC یێ ئەمریکی دیار کریە، هەبوونا گیانەوەرەکێ کەهی و دروستکرنا پەیوەندیێ ل؛گەل دا، چەندین مفا بۆ ساخلەمیێ هەنە، ژبەر کو مرۆڤی ژ دلتەنگیێ و دودلیێ دەردئێخن و ب یاریکرنێ ل گەل وان دا دلخۆشیەکا زێدە و جۆدا ب وان دهێتەدان کو چێدبیت ل گەل مرۆڤێن دی ب دەستنەکەڤیت، هەروەسا بخودانکرنا وان، یا هاریکارە بۆ داکەفتنا گڤاشتنا خوینێ، هاریکاریا داکەفتنا ئاستێ کۆلیسترۆلێ ددەت، ترایگلیسێرایدا خوینێ کێم دکەت، هەستکرنا ب تنێ بوونێ کێم دکەت، دەلیڤەیا وەرزشکرنێ و چالاکیا دەرڤە زێدە دکەت.\nسه‌در گه‌فا ئەنجامدانا خوەنیشاندانەکا ملیۆنى دكه‌ت\nرێبەرێ باسکێ سەدر د په‌یامه‌كێدا گه‌فا ئەنجامدانا خوەنیشاندانه‌كا ملیۆنی و مانگرتنێ دکه‌ت، هەکە ل ڤێ حه‌فتیێ پەرلەمان كۆمنەبیت و دەنگی ب کابینا نوو یا عەلاوی نەده‌ت.\nد نوکە دا موقتەدا سه‌در چاڤه‌رێی كۆمبوونا پەرلەمانی دكه‌ت و ئه‌و حوکمه‌تا كو عه‌للاوی بزاڤێ بۆ پێكئینانا وێ دده‌ت ، ب حكومه‌ته‌كێ وه‌سف دكه‌ت پشك پشكانێ نینه و گه‌فا وێ یه‌كێ ژی دكه‌ت، هەکە باوه‌ری ب كابینا عه‌للاوی نه‌هێته‌دان یان ژی كابینه ل ئاست چاڤه‌ڕێكرن و ره‌زامه‌ندیا گه‌ل و لێڤەگەرێ نه‌بیت، دێ ده‌ست خوەنیشاندانا ملیۆنی كه‌ین ل عیراقێ.\nگه‌فێن موقتەدا سەدری د ده‌مه‌كێ دانه پەرلەمانتاره‌كێ هه‌ڤپەیمانیا سائیروون رادگه‌هینیت: ئەڤرۆ دێ محەمەد عەللاوی لگه‌ل ئەندامێن پەرلەمانێ عێراقێ کۆمبیت و ناڤ و سیڤی یێن وەزیران و بەرنامێ کارێ حکومەتێ دێ ئێخیته به‌رچاڤ.\nسۆبەهی دێ مووچێ ڤێ وەزارەتێ هێتە دابەش کرن\nژێدەرەکێ ژ وەزارەتا دارایی یا حوکمەتا هەرێما کورستانێ راگەهاند، سۆبەهی ئێکشەمبیێ دێ مووچێ وەزارەتا سامانێن سرۆشتی هێتە دابەش کرن.\nهەروەسا گۆتیە ژی، ل گەل گەهشتنا پارێ بەغدا دێ ب ئێکجاری لیستا مووچێ وان وەزارەت و جهێن کو هەتا نوکە مووچێن خۆ وەرنەگرتیە راگەهینین.\nکور و بابەک هاتنە کوشتن\nئێڤاریا ئەڤرۆ شەمبیێ ب ئەگەرێ ئاریشەکا جڤاکی ل ناحیا حەریرێ یا سەر ب قەزا شەقلاوا ڤە، کور و بابەک ب چەکێ هاتینە کوشتن و دو کەسێن دی ژی بریندار بوون.\nد بوویەرەکا تەقەکرنێ دا دو کەسان ژیانا خوە ژ دەستدایە و دو کەسێن دیتر ژی بریندار بوون، دو ژ کوشتیان کور و بابن و ب ناڤێ (ف.ع) و (س.ف) هەر وەسا دو کەسێن دی ژی د هەمان بوویەرێ دا بریندار بووینە.\nوەزیرێ ناڤخوە یێ هەرێمێ: رێکێ نادەین پێدڤیێن نۆشداری د بازاری دا گران ببن\nوەزیرێ ناڤخوە یێ حکومەتا هەرێمێ ڕاگەهاند، مە هەموو رێکار بۆ دەستبسەردانەگرتنا بازاری گرتینەبەر و رێکێ نادەین چ کەل و پەل و پێدڤیێن نۆشداری بچنە ژ دەرڤەی هەرێما کوردستانێ.\nئەڤرۆ شەمبیێ، د کۆنفڕانسەکا ڕۆژنامەڤانی دا ڕێبەر ئەحمەد وەزیرێ ناڤخوە یێ هەرێمێ راگەهاند، دێ هەموو سنورێن نەفەرمی هێنە داخستن و پەیوەندیێن بازرگانی ژی دێ بەردەوام بن.\nهەروەسا گۆت ژی، ئەو وەلاتیێن کو ب رێیا حاجی ئۆمەران و دەروازێ باشماخ دەربازی هەرێمێ دبن، دێ هەموو ڕێکارێن قانوونی و نۆشداری بەرامبەر وان هێنە گرتن و ١٤ ڕۆژان ژی دێ ئێخینە بن چاڤدێریێ.\nدەربارەی گرانبوونا بهایێ ماسک و دەرمانخانە و جهێن فرۆشتنا پێدڤیێن نۆشداری دیارکر، مە هەموو ڕێکار بۆ دەستبسەر دانەگرتنا بازاڕی گرتینەبەر و رێکێ نادەین چ کەل و پەل و پێدڤیێن نۆشداری بچیتە ژ دەرڤە.\nهەڤدەم، سامان بەرزنجی وەزیرێ ساخلەمیا حوکمەتا هەرێمێ ڕاگەهاند، هەتا نوکە چ حالەتەک یان گومانلێکریەکێ توشبووی ب کۆڕۆنایێ نەهاتیە تۆمارکرن.\nکۆمپانیەکا ئەمریکی: مە چارەسەریا ڤایرۆسێ کۆرۆنایێ دیتیە\nکۆمپانیەکا ئەمریکی راگەهاند، وان چارەسەریەک بۆ کۆڕۆنایێ دیتیە و د نوکە دا مژوولی تاقیکرنا وێ چارەسەریێ نە ل سەر زیندەوەرێن تاقیگەهێ.\nجۆن برایس ڕێڤەبەرێ جێبەجێکرنێ ل کۆمپانیا گریفیکس ل ویلایەتا تەکساس یا ئەمریکا راگەهاندیە، کۆمپانیا وان دڤێ حەفتیێ دا هەموو کارێن درۆستکرنا چارەسەریەکێ بۆ ڤایرۆسا کۆڕۆنایێ تەمام کرینە و د نوکە دا مژوولی تاقیکرنا وێ چارەسەریێ نە.\nهەروەسا گۆتیە: پێنگاڤا داهاتیا کۆمپانیا وان دێ وێ چارەسەریێ ئێخیتە بازاڕی و گۆت ژی، ئەگەر ئەو چارەسەر یا سەرکەفتی بیت و ڕازیبوون ل سەر وێ چارەسەریێ بهێتە دان وی دەمی دێ کۆمپانیا وان بێ بەرامبەر وان چارەسەریان دەتە وان وەلاتێن کو کۆڕۆنا تێدا بەلاڤبووی.\nکۆمپانیا گریفیس گرێبەستەک بۆ پێشڤەبرنا چارەسەریا ڤایرۆسان و نەخۆشیێن هەستیار ب کوژمێ ١٨.٩ ملیار دۆلاران ل گەل حوکمەتا ئەمریکا دا ئیمزاکریە، دیتنا وێ چارەسەریێ ژی بۆ کۆرۆنایێ د چارچۆڤێ جێبەجێکرنا وێ رێککەفتنێ یە.\nروسیا دیمەنێن لێدانا هێزێن تورکیا بەلاڤکرن\nئاژانسا سپوتینگ یا روسیا چەند ڤیدیۆ و وێنە بەلاڤکرن کو تێدا فرۆکێن شەری یێن روسیا هێرشی کاروانەکێ سەربازی یێن تورکیا دکەن.\nبەری نها ژی چەندین جاران وەزیرێ دەرڤە یێ روسیا هۆشداری دابوو تورکیا کو هێزێن سەربازی رەوانەی ئدلبێ نەکەت و حەفتیا بۆری ژی ئەردۆگانی راگەهاند کو وان هەموو بەرهەڤی کرینە و دێ دەست ب ئۆپەراسیۆنا ئدلبێ کەن و زانایێن تورکیا ژی هۆشداریێ ددەنە ئەردۆگانی کو ل سووریێ شەرێ روسیا نەکەت، چونکو ئەو یەک دێ ئەنجامێن خوە یێن خراب بۆ تورکیا هەبن.\nئەردۆگان: چەکدارێن سووری ل لیبیا شەری دکەن\nرەجەب تەیب ئەردۆگانێ سەرۆک کۆمارێ تورکیا بۆ جارا ئێکێ دانپێدان ب هندێ کر کو چەکدارێن سووری ل لیبیا شەری دکەن.\nبەری نها گەلەک دەزگەهێن راگەهاندنێ ئاماژە ب هندێ کربوون کو تورکیا چەکدارێن سووری ل سووریێ دەربازی لیبیا کرینە دا شەری بکەن، چەندین جاران ژی جەنەرال خەلیفە حەفتەر فەرماندارێ لەشکرێ نشتیمانی یێ لیبیا ل دۆر هندێ هۆشداری ژی دابوو تورکیا، نها ژی ئەردۆگان ب فەرمی قەبوولکر کو تورکیا چەکدارێن سووری بۆ شەری برینە لیبیا.\nبه‌رشه‌لۆنا دخوازیت گولچیێ تیما لاوێن خوه یێ به‌رى نوكه ڤه‌گه‌رینت\nیانا به‌رشه‌لۆنا دخوازیت ل هاڤینا بهێت هه‌ڤبه‌ستێ ل گه‌ل گولچیه‌كێ نوو ئیمزا بكه‌ن وه‌كو گولچیێ دوێ یێ تیمێ و پێگوهورێ تێر شتیگن .\nزێده‌تر رۆژناما سپورت یا ئیسپانى دیاركریه به‌رپرسێن به‌رشه‌لۆنا هزر ل وێ چه‌ندێ كریه هه‌ڤبه‌ستێ ل گه‌ل گولچیێ یانا ئه‌جاكس ئه‌مستردام ئوناناى ئیمزا بكه‌ن كو بیته گولچیێ دوێ یێ یانێ و پێگوهورێ تێرشتیگن بیت ل قاره‌مانیێن نافخوى و ئورۆپى.\nهه‌ردیسان وێ رۆژنامێ دیاركریه ژى یانا ئه‌جاكس نابیته رێگر به‌رامبه‌ر چوونا وى گولچیێ خوه لێ به‌رامبه‌ر ده‌ست به‌ردانا وى دێ داخوازیا 40 ملیون یورۆیا كه‌ن.\nهه‌ژى گوتنێ یه ئه‌ندریه ئونانا یێ 23 سالى ده‌ستپێكا خوه یا وه‌رزشى ل ئه‌كادمیا ساموێل ئیتو ل وه‌لاتێ كامیرون ده‌ستپێكربوو پاش یارى بۆ تیمێن تازه پێگه‌هشتى و پێگه‌هشتى و لاوێن به‌رشه‌لۆنا كربوون پاش و ل سالا 2015 په‌یوه‌ندى ب یانا ئه‌جاكس ئه‌مستردام كر و هه‌تا نوكه ل گه‌ل وێ یانێ یێ به‌رده‌وامه و شیایه 175 یاریان ل گه‌ل وێ یانێ بكه‌ت و هه‌ردیسان گولچیێ سه‌ره‌كى یێ هه‌لبژارتیێ كامیرون .\nئونانا ل ده‌مێ ل گه‌ل تیما لاوێن یانا به‌رشه‌لۆنا\nماکرۆن بەحسێ چاوانیا چارەسەرکرنا قەیرانا ئدلبێ دکەت\nئیمانوێل ماکرۆن سەرۆکێ فرەنسا راگەهاند کو بەری نها وەلاتێن ئێکەتیا ئورۆپا ل گەل ئەمریکا گەلەک بزاڤ کرن کو قەیرانا سووریێ ل جڤاتا ئاسایشێ یا نەتەوێن ئێکگرتی بهێتە چارەسەرکرن لێ مخابن روسیا و چینێ نەهێلان و هەموو بەرنامێن چارەسەریێ ژی ڤیتۆ کرن.\nناڤهاتی راگەهاند کو نها کارەساتەکا مەزن یا مرۆڤی ل ئدلبێ روو ددەت، ژ بۆ چارەسەریێ ژی روسیا، ئەلمانیا، فرەنسا و تورکیا دشێن وەکو کۆمبوونا سالا بۆری یا ل ئستەنبولێ پێکڤە چارەسەریەکا گونجای بۆ قەیرانا ئدلبێ پەیدا بکەن.\nنيشاندان1...2341,0002,0003,000...4,131زێده‌تر لاپه‌ر 3 ژ 4,131\n91 queries in 1.504 seconds.


به‌هۆى ئه‌م وێرانكاریه له ڕۆژئاواى موسڵ له‌ژێر كاریگه‌رى ئه‌م هه‌ڵمه‌ته‌ى كه‌وا له موسڵ ئه‌نجام دراوه دژى ڕێكخراوى تیرۆریستى داعش، ئوستوڕالیا به‌بڕى ١.٥ ملیۆن دۆلارى ئه‌مریكى به‌خشی به مه‌به‌ستى سه‌قامگیرى بۆ عیراق | UNDP in Iraq\nSun Jun 11 00:00:00 EDT 2017\nدوکەڵ لە خۆرئاوای موسڵ بەرز دەبێتەوە لە وێنەیەکدا کە لە سەربانی خانوویەک گیراوە لە نا‌حیەی عەدەن لە ڕۆژهەڵاتی شارەکە. وێنە: ئەلیکس پۆتەر/ به‌رنامه‌ى نه‌ته‌وه یه‌كگرتووه‌كان بۆ په‌رپێدان لە عێراق / 2017\nبه‌غدا - حكومه‌تى ئوستورالیا به‌بڕى ١.٥ ملیۆن دۆلارى زیاترى به‌خشیه دامەزراوەی کۆمەککردن بۆ سەقامگیرکردنی دەستبەجێ FFS ى به‌رنامه‌ى سه‌قامگیرى بۆ عیراق كه‌سه‌ر به‌رێكخراوى نه‌ته‌وه یه‌كگرتووه‌كانه بۆ په‌رپێدان , كه‌وا كۆمه‌كى ده‌ست پێشخه‌ریه‌كانى خێرا ده‌كات له ناوچه تازه ڕزگاركراوه‌كان له ده‌ستى داعش , وبه‌مه‌ش تا ئێستا تێكڕاى هاوكارى كردنى حكومه‌تى ئوستوڕالیا ده‌گاته ٣ ملیۆن دۆلارى ئه‌مه‌ریكى.\nلیندزی مەکێنزی، پسپۆڕى پەیوەندیەکان له FFS دا. م. 9647511353085+


کوردیپێدیا - مامە خەڵان\n🏰 مامە خەڵان | پۆل: شوێنەکان | زمانی بابەت: 🏳 کوردیی ناوەڕاست\n21. 👁 گەڕەکی 301\n22. 👁 گەڕەکی101 (زەلان)


basknet.org – پەڕە 69 – basknet.org\nگوتەبێژی یەکێتیی نیشتمانیی کوردستان لە کۆنگرەیەکی رۆژنامەڤانیدا لەبارەی ئەنجامی هەڵبژادنی پەرلەمانی کوردستان رایگەیاند، بەڕێز جێگری سکتێری گشتیی یەکێتیی نیشتمانیی کوردستان و مەکتەبی سیاسیی یەکێتیی، بەهۆی ئەو هەموو تەزویر و خروقاتانەی کراوە بە هەموو شێوەیەک ئەنجامی هەڵبژاردنی پەرلەمانی کوردستان رەتدەکەینەوە و داواش لە کیانە سیاسییەکانی یەکێتیی نیشتمانیی کوردستان دەکات واژووی ئەنجامەکان …\nرێژه‌ی به‌شداریكردنی ده‌نگده‌ران تا سه‌عات 12ی نیوه‌ڕۆ\nئه‌ندامێكی ئه‌نجومه‌نی كۆمسیارانی كۆمسیۆنی باڵای هه‌ڵبژاردن و راپرسی هه‌رێمی كوردستان رایگه‌یاند كه تا سه‌عات 12ی نیوه‌ڕۆ رێژه‌ی به‌شداریكردنی ده‌نگده‌ران له پرۆسه‌ی هه‌ڵبژاردندا سه‌دا 15 بووه. جوتیار عادل ئه‌ندامی ئه‌نجومه‌نی كۆمسیارانی كۆمسیۆنی باڵای هه‌ڵبژاردن و راپرسی هه‌رێمی كوردستان رایگه‌یاند كه رێژه‌ی به‌شداریكردنی ده‌نگده‌ران تا سه‌عات 12ی نیوه‌ڕۆ سه‌دا 15.26 بووه. جوتیار …\nكۆمسیۆن: لەهەر بنكەیەك ئاژاوەگێڕی كرا، دەنگدان ڕاگرن\nبڕیاردەری کۆمسیۆنی باڵای سەربەخۆی ھەڵبژاردن و ڕاپرسیی ھەرێمی کوردستان ڕایدەگەیەنێت: لەهەر جێگایەك ئاژاوەگێڕی كرا، دەنگدان ڕاگرن. ئیسماعیل خورماڵی بڕیاردەری کۆمسیۆنی باڵای سەربەخۆی ھەڵبژاردن و ڕاپرسیی ھەرێمی کوردستان پەیامێگی ئاڕاستەی كارمەندانی كۆمسیۆن كرد كە تیایدا هاتووە: ئەگەر فەرمانبەری یاخود چاودێری یاخود بریكاری قەوارەی سیاسیت مەهێڵن بەهیچ شێوەیەك بەدەر لە ڕێنماییەكانی كۆمسیۆن …\nمێژووەكەی بۆ زیاتر لە (100) هەزار ساڵ لەمەوبەر دەگەڕێتەوە\nلە دواى ئه وه ى له باشووری شاری ریاز ناوچەیەكی شوێنەواری دۆزراوەتەوە، بەپێی مەزەندەی شوێنەوارناسان مێژووەكەی بۆ زیاتر لە (100) هەزار ساڵ لەمەوبەر دەگەڕێتەوە. ئەو ناوچەیەی شوێنەوارەكەی تێدا دۆزراوەتەوە كەوتۆتە باشووری شاری ریازو بەتایبەتی شاری (خەرج)، ئەركەكەش بەتیمێكی هاوبەشی فەرەنسی – سعودی سپێردراوە ئەوەش بەپێی هەواڵێكی رۆژنامەی ریاز هاتووه. رۆژنامەی رياز …\nهاتووچۆی نێوان شاره‌كان تا 6 ى ئيواره راده‌گیرێت\nئه‌مڕۆ، 30ی ئه‌یلوول/ سێپتێمبه‌ری 2018، پرۆسه‌ی ده‌نگدانی گشتی، بۆ هه‌ڵبژاردنی خوولی پێنجه‌می په‌رله‌مانی كوردستان به‌ڕێوه‌ده‌چێت و لێژنه‌ی ئه‌منی پارێزگاكان له هه‌رێمی كوردستان، رێوشوێنی تایبه‌تییان گرتووه‌ته‌به‌ر پۆلیسی پارێزگای هه‌ولێر روونیشی كرده‌وه، هاتووچۆی نێوان شاره‌كان راده‌گیرێت و بازگه‌كانیش له نێوان شاره‌كان چ له هه‌رێمی كوردستان و چ له‌گه‌ڵ شاره‌كانی دیكه‌ی عێراق، داده‌خرێن …\nپەڕە 69 of 334« سەرەتا...405060«6768697071\t»\t8090100...کۆتا »


كۆماری ئیسلامی: تا 40 كیلۆمتریی خاكی عێراق هێڵی سوورە بۆمان – زاگرۆس پۆست\nماڵەوە / ئێران / كۆماری ئیسلامی: تا 40 كیلۆمتریی خاكی عێراق هێڵی سوورە بۆمان\nكۆماری ئیسلامی: تا 40 كیلۆمتریی خاكی عێراق هێڵی سوورە بۆمان\nچوار شه‌ممه 7 كانونی دووه‌م 2015\tئێران 80 جار خوێنراوه‌ته‌وه\nفەرماندەی سپای پاسدارانی كۆماری ئیسلامی ئێران دەڵێت: تا قوڵایی 40 كلیۆمەتری خاكی عێراق، هێڵی سوری ئێرانە.\n“ئەحمەد رەزا پوردەستان” فەرماندەی هێزە زەویینی سپای پاسدارانی ئێران دەڵێت: كاتێك گروپی داعش لە سنورەكانی رۆژئاوای عێراقەوە بێتە ناو خاكی ئەو وڵاتەوە و لە سنورەكانی ئێران نزیك ببێتەوە، هێزی زەویینی ئێران بۆ سەركوتی ئەو گروپە ئامادەیی تەواوی هەیە.\nناوبراو دەشڵێ: لەو كاتەدا سەرەڕای ئامادەیی تەواو لە سنورەكان، هێڵێكی سوورمان لە قوڵایی 40 كیلۆمتری خاكی عێراق كێشاوەتەوە و جەخت لەسەر ئەوە دەكەینەوە ئەگەر داعش لەم هێڵە سوورە تێپەڕ بێت لەگەڵ هێزە چەكدارەكانی ئێران بەرەوڕوو دەبێتەوە.\nئەمەش لەحاڵێكدایە، كە پێشتریش حەسەن رۆحانی، سەرۆك كۆماری ئێران وتبووی “ئەگەر شارە پیرۆزەكانی شیعەكانی عێراق و بەغدا لە مەترسیدا بێت، ئەوە هێڵە سوورەكانی ئێمە دەستدرێژیی كراوەتە سەر و بۆیە تەداخولی دۆخەكە دەكەین”.\nشایانی باسە، تا ئێستا بەدەیان ئەندامی سپای قودس كە بەشێك لە سپای پاسدارانی كۆماری ئیسلامی لە دەرەوەی سنوورەكانی ئێران دێتە ئەژمار لە سوریە و عێراق و لە شەڕ دژی داعش كوژراون و چەند فەرماندەیەكی پلە بەرزیش لە نێویاندا بەرچاو دەكەوێ.


تەحسین دادڕەس لە زیندانی سنە بۆ زیندانی مەریوان گوازرایەوە\n18:30 - 25 خەرمانان 2720\nڕۆژی سێشەممە ٢٥ی خەرمانان، "تەحسین دادڕەس" زیندانیی سیاسیی کوردی خەڵکی گوندی "سەردۆشـ"ـی مەریوان، لە زیندانی سنە بۆ زیندانی مەریوان ڕاگوێزرا.\nئەو زیندانییە سیاسییە ڕۆژی پێنجشەممە ١٤ی خاکەلێوەی ئەمساڵ، لە زیندانی مەریوان بۆ زیندانی سنە ڕاگوێزرابوو.\nبۆ چەندەمین جار بەرپرسانی ئیدارەی ئیتلاعاتی مەریوان لەگەڵ هاتنە مەرەخەسیی ئەو زیندانییە کوردە، دژایەتییان کردبوو.\nئەو زیندانییە سیاسییە ساڵی ٩٧ بۆ تێپەڕاندنی ماوەی زیندانیبوونەکەی ڕەوانەی زیندانی مەریوان کراوە و لەو ماوەیەدا، لە مافی مەرەخەسی وەرگرتن بێبەری بووە.\nئێوارەی پێنجشەممە، ٩ی سەرماوەزی ساڵی ٩٦، "تەحسین دادڕەس" بە تۆمەتی "هاوکاری لەگەڵ یەکێک لە حیزبە کوردییەکانی دژبەری حکوومەتی ئێران" لەلایەن هێزە ئیتلاعاتییەکانەوە دەسبەسەر و پاش حەوتوویەک لە دەسبەسەری لە ئێدارەی ئیتلاعاتی شاری مەریوان، بۆ ئیدارەی ئیتلاعاتی شاری سنە، ڕاگوێزرابوو.\nئەو هاووڵاتییە مانگی گەلاوێژی ساڵی ٩٧، لە دادگای سەرەتایی، بە تۆمەتی "هەوڵدان دژی تەناهیی نەتەوەیی و هاوکاری لەگەڵ یەکێک لە حیزبە کوردییەکانی ئۆپۆزسیۆنی حکوومەتی ئێران"، بە ١١ ساڵ زیندانیی تەعزیری و دواتر ئەو حوکمە لە دادگای پێداچوونەوەی سنە بۆ ٦ ساڵ زیندانیی تەعزیری کەم کرایەوە.


قوتابییان بەهۆی نەبوونی خزمەتگوزارییەوە واز لە خوێندن دێنن\n11:07 - 8 رەزبەر 2719\nکوردستان میدیا: ڕووخانی پردی پێوەندیی ٣٧ گوندی پارێزگای خووزستان، کێشەی بۆ خەڵک ساز کردووە و هەر بەم هۆیەوە، ژمارەیەکی بەرچاو لە قوتابییانیش وازیان لە خوێندن هێناوە.\nهەواڵە بڵاوکراوەکان باس لەوە دەکەن کە ژمارەیەکی بەرچاو لە قوتابییانی پارێزگای خووزستان، بەهۆی ڕووخانی پردێکەوە کە ڕێگای پێوەندیی ٣٧ گوندی ئەم پارێزگایە لە شارستانی "باویـ"ـیەیە، بە ناچاری وازیان لە خوێندن هێناوە.\nقوتابییانی ئەم گوندانە بۆ ئەوەی کە بتوانن درێژە بە خوێندن بدەن دەبێ بە بەلەم، هاتوچۆ بکەن کە هەر ئەمەش بووەتە هۆی وازهێنانی زۆربەی ئەم قوتابییانە لە خوێندن، چونکە ئەگەری وەرگەڕانی بەلەمەکان و خنکان لەنێو ئاوەکەشدا لە ئارادایە.\nهەواڵدەریی "ئیلنا"ی سەر بە ڕێژیم لەمبارەوە ڕایگەیاندووە کە تەنیا لە یەک قوتابخانەی ئەم ناوچەیەدا، بە ڕێژەی ٢٠ لەسەدی قوتابییان، لە ترسی خنکان لەنێو ئاودا وازیان لە خوێندن هێناوە، ئەمە لە حاڵێکدایە کە ڕاپۆرتە مەیدانییەکان و وتەی خەڵکی ئەم گوندانە باس لە زیاتربوونی ئەم ڕێژەیە دەکەن.\nفەرمانداری شارستانی "باوی" سەبارەت بەم کێشەیە هۆشداریی داوە کە بە دەستپێکردنی شەپۆلی باران بارینەکان لە ئەمساڵدا، ئەگەری ڕوودانی حاڵەتگەلی دڵتەزێن زۆرە بەڵام بەم حاڵەشەوە تاکوو ئێستا لە لایەن ناوەند و دەزگا پێوەندیدارەکانی ڕێژیمەوە هیچ هەوڵێک بۆ چارەسەرکردنی ئەم کێشەیە و نۆژەنکردنەوەی پردی پێوەندیی نێوان ئەو گوندانە، نەدراوە.


دەسپێك ئەکادیمی کۆلیژ كولیژا پەرستاری نوچـــە\nFeb. 23, 2022, 7:11 p.m.\nبەروارێ 22/2/2022 روژا قوتابی ب ئامادەبونوا هەژمارەک مەزن ژ فێرخوازان و ماموستایێن کۆلێژا پەرستاری هاتە ئەنجام دان. دکتور زهیڕ رشدی مستەفا بخێرهاتنا قوناغا ئیك کر ب مەرەما وەگرتنا ئەوان ل زانکۆیا دهۆک. هەروەس اتەکەزی لسەر رولێ فێر…\nسمینارێن زانیاری یێن ڤاکسینا کورونا\nFeb. 7, 2022, 8:59 p.m.\nژ بەردەوامیا بلند کرنا هشیاریا فێرخوازێن زانکۆیا دهۆک لدوور ڤاکسینا کورونا، ئەڤرۆ ل رێکەڤتی 7/2/2022 ژمارەیەکا فێرخوازێن کۆلێژا پەرستاری سەرەدانا کۆلێژێن یاسا، زمان، و ئاداب کرن. ژمارەیەک سمینار بۆ فێرخوازان هاتن ئەنجام دان. ل سمی…\nسمینارا نمونەوەرگرتن و بەڵاڤ کرن\nFeb. 7, 2022, 8:34 p.m.\nسمینارەک بئارمانجا گوتوبێژکرنا زەحمەتی یێن نمونەوەرگرتن و بەڵاڤکرنا ڤەلۆلینێن تەندروستی ل کۆلێژا پەرستاری هاتە لدارخستن. سمینار تەکەز لسەر ئاریشەین نمونەوەرگرتن و بەڵاڤکرنا ڤەکۆلینێن تەندروستی هاتە کرن. فێرخوازێن قوناغا دک…\nچالاکیا بلندکرنا ئاستێ هوشیاری لسەر ڤاکسینا کورونا\nFeb. 6, 2022, 12:26 p.m.\nل ریکەڤتی022 1/2/2 فێرخوازێن قوناغێن سێ ۆ چوار سەردانا چەند کولێژا ل زانکویا دهوکێ کرن. ئارمانجا ئەڤێ چالاکیێ بلندکرنا ئاستێ هوشیاریا فێرخوازێن زانکۆیا دهۆک لەر ڤاکسینا کورونا بو. سمینار ژ لایێ 20 فێرخوازێن کۆلێژا پەرستاری بۆ فێرخو…\nوورکشوپا بلندکرنا ئاستێ مەنهەجێ کۆلێژا پەرستاری\nFeb. 6, 2022, 12:19 p.m.\nوورکشوپا بلندکرنا ئاستێ مەنهەجێ کۆلێژا پەرستاری ژ ئالیێ سازیەکا ئیتالی دهێتە پشتەڤانی کرن. ئارمانجا ئەڤێ پرۆژەیێ رێکخستن و گوهورینێن پێدڤی لسەر مەنهەجێ کۆلێژا پەرستاری ژ رویێ تیوری و کلینیکی یە. بێگومان پێش ئێخستنا مەنهەجێ پەرستاری…\nقەهرەمانیا تەپا پێ یا سالانە (2021-22)\nJan. 19, 2022, 9:24 p.m.\nل بەروارێ 18/1/2022 قەهرەمانیا تەپا پێ یا کۆلێژا پەرستاری ب هاریکاریا راگرێ کۆلێژا پەرستاری د. زهێر رشدی مستەفا و نونەرێ فێرخوازان هاتە دەستپێکرن. یاری ل یاریگەها هەژار موکریانی ب دادڤانیا هێژا شەیبان عەلی و هاریکاریا ست ئومتا گورگ…\nJan. 18, 2022, 11:25 a.m.\nقەهرەمانیا تەپا پێ بۆ فێرخوازێن کۆلێژا پەرستاری ل بەروارێ 18/1/2022 ل دەمژمێر 4ێ ئێڤاری ل یاریگەها هەژار موکریانی دهێنە ئەنجام دان.\nئاریشەیێن نڤیسینێ ل ڤەکۆلینێن نووژداری (وورکشوپ)\nJan. 11, 2022, 10:33 p.m.\nل بەروارێ 23/1/2022 وورکشوپەک ژ بۆ دانوستاندن و گەنگەشەیا ئاریشەیێن ڤەکۆلینان ل زانستێن نووژداری ل هولا سمیناران یا کۆلێژا پەرستاری دهێتە لدارخستن. وورشوپ ل دەمژمێر 9ێ سپێدی دهێتە دەستپێکرن. ماموستا و فێرخوازێن قوناغا ماستەر و دکتو…\nروژا ئالایێ کوردستانێ (2021-22)\nDec. 16, 2021, 6:04 p.m.\nل بەروارێ 16/12/2021 روژا ئالایێ کوردستانێ ژ لایێ کۆلێژا پەرستاری هات ساخ کرن. هەلکەڤتا روژا ئالایێ کوردستانێ ب ئامادەبوونا رێزدار دکتور زوهێر روشدی راگرێ کۆلێژێ و هەژمارەک ژ فەرمانبەر و ماموستایێن کۆلێژێ هاتە لدارخستن.\nDec. 14, 2021, 8:40 p.m.\nل بەروارێ 14/12/2021 دکتور زوهێر روشدی مستەفا وەکۆ راگرێ بوەکالەتێ کۆلێژا پەرستاری ژ ئالیێ زانکۆیا دهۆک هاتە دەستنیشان کرن. دکتور زوهێر وەکۆ راگرێ کۆلێژا پەرستاری دێ کاروبارێن کۆلێژێ برێڤە بەت حەتا کۆ راگرەکێ نو ژ ئالیێ سەروکاتیا زانکۆیا دهۆک دهێتە دەست نی…\n<el_pagination.models.ELPage object at 0x7f89a9206a90>\nتایێ تەندروستیا جڤاکی و ساخلەمیا دایک و زارووکان\nتایێ پەرستاریا زارووکان و تەندروستیا دەروونی\nBS.c in Nursing Studies


نوێنەری تایبەتی نەتەوە یەکگرتووەکان بۆ لیبیا غەسان سەلامە\nدیبلۆماتکاران وتیان ئەمەریکا و ڕوسیا وتوویانە ناتوانن لە ئێستادا پشتیوانی لە بڕیارەکەی ئەنجومەنی ئاسایشی سەر بە نەتەوە یەکگرتووەکان بکەن کە تیایدا داوا دەکات شەڕ لە لیبیادا بوەستێنرێت.\nوتیشیان ڕوسیا دژایەتی ئەو بڕیارە دەکات کە بەڕیتانیا دایڕشتووە و تیایدا لۆمەی سەرکردەی هێزەکانی ڕۆژهەڵاتی لیبیا " سوپای نیشتیمانی لیبیا " خەلیفە حەفتەر دەکات لەو توندوتیژییانەی کە ئێستا لە لیبیادا هەن و هێزەکانیان پێشڕەوییان کردووە بەرەو لێوارەکانی تەڕابلسی پایتەخت.\nئەمەریکا ئاماژەی بە هۆکاری ئەم هەڵوێستەی نەدا سەبارەت بە ڕەشنووسی بڕیارەکە، ڕەشنووسی بڕیارەکە داوا لە هەموو ئەو وڵاتانەش دەکات کە دەسەڵاتیان هەیە بەسەر لایەنەکانی شەڕی لیبیادا تاوەکو پابەند بن بە ئاگربەستەوە و هەروەها داوا دەکات ڕێگە بە یارمەتییە مرۆییەکان بدرێت بە بێ مەرج بگەنە لیبیا.\nنوێنەرایەتی ئەمەریکا لە نەتەوە یەکگرتووەکان هیچ لێدوانێکیان نەدا، هەروەها نوێنەرانی ڕوسیاش لە نەتەوە یەکگرتووەکان بە هەمان شێوە هیچ لێدوانێکیان نەدا لەسەر بابەتەکە.\nهەر بڕیارێک لە ئەنجومەنی ئاسایشی نێودەوڵەتی دەربچێت پێویستی بە ڕەزامەندی نۆ ئەندامی ئەنجومەنەکە هەیە، بەڵام بەبێ ئەوەی هیچ کام لە ئەندامە هەمیشەییەکانی ئەنجومەنەکە- ئەمەریکا و بەڕیتانیا و فەڕەنسا و ڕوسیا و چین مافی ڤیتۆ دژی بڕیارەکە بەکاربهێنن. تا ئێستا ڕوون نیە کە ئایا بەڕیتانیا هەفتەی داهاتوو بەردەوام دەبێت لە گفتوگۆکردن لەسەر ڕەشنووسی بڕیارەکە یاخود نا.\nئەمەریکا و ڕوسیا لە کۆبوونەوەیەکی داخراوی ئەنجومەنەکەدا هەڵوێستی خۆیان ڕاگەیاند کە تیایدا نوێنەری تایبەتی نەتەوە یەکگرتووەکان بۆ لیبیا غەسان سەلامە لە بەیاننامەیەکدا داوای ئاگربەستی کرد.\nهەندێک لە دیبلۆماتکاران لە نەتەوە یەکگرتووەکان وتیان ئەمەریکا لەوانەیە هەوڵ بدات کاتی زیاتری دەست بکەوێت لەکاتێکدا بەڕێوبەرایەتیەکەی سەرۆک دانۆڵد ترامپ هەوڵدەدات بزانێت چۆن مامەڵە لەگەڵ نوێترین پێشهاتەکانی لیبیادا بکات.\nدیبلۆماتکارێکی ئاست بەرزی نەتەوە یەکگرتووەکان کە داوای کرد ناوی ئاشکرا نەکرێت وتی " پێم وایە لە واشنتن لەڕووی سیاسیەوە کۆمەڵێک بیروڕای جیاواز هەیە کە هێشتا لەسەری ڕێکنەکەوتوون، هەروەها دڵنیا نین لە هەڵوێستی سەرۆک ترامپ لەسەر ئەو بیروڕایانە."\nوتیشی " ئەمەریکا هەوڵدەدات هەموو سیناریۆکان هەڵبسەنگێنێت و باشترینیان بۆ ئەمەریکا هەڵبژێرێت، هێشتا ئەوەی نەکردووە."\nئەنجومەنی ئاسایش لە 5 ی مانگی چواردا بەشێوەیەکی نافەڕمی نیگەرانی خۆی سەبارەت بە لیبیا دەربڕی و داوای کرد ڕەوشەکە ئارام بکرێتەوە و چالاکییە سەربازییەکان ڕابگیردرێن.\nبەڵام دیبلۆماتکاران دەڵێن ئەنجومەنەکە لە ڕۆژانی دواتردا نەیتوانیوە بەیاننامەیەکی فەڕمی دەربکات بەهۆی ئەوەی کە ڕوسیا ڕازی نەبووە لە بەیاننامەکەدا ئاماژە بە سوپای نیشتیمانی لیبیا بدرێت و ئەمەریکاش دەڵێت ناتوانێت نوسراوێک پەسەند بکات کە ئاماژە بە هێزەکانی حەفتەر نەدات.


8/20/2013 4:43:31 AM 724 جار خوێندراوه‌ته‌وه\nوەک پێناسەیەکى باوى دیموکراسى کە ووشەیەکى یۆنانییە لە دوو ووشە پێک هاتوە ( دیمۆ ، بەمانى گەل ) و\n( کرات ، بەماناى دەسەڵات ) بە ڕونتر بڵێین واتە گەل سەرچاوەى دەسەڵاتى یاسا دانان بێت ، دوو جۆر دیمۆکراتى هەیە\nڕاستەو خۆ لەڕێگەى ڕیفراندۆمەوە واتە ڕاپرسى بەشێوەیەکى ئازادانەو نهێنى ڕاستەو خۆ گەل ڕاى خۆى دەرببڕێت ، دووەم یان ناڕاستەو خۆ کەگەل نوێنەرانى خۆى هەڵدەبژێرێت بۆ ئەنجومەنى یاسادانان ، وە دیموکراسى لەشوێنێکەوە بۆ شوێنێکى تر واردە جیاوازى هەبێت و کلتورو ئەداى نەتەوەیەک لەگەڵ ئەو بنەماو ڕێکارە ئاینى و مەزهەبى و ئەتنیکى ووڵاتێکەوە هاوڕا بێت لەگەڵ بنەماکانى دیموکراسى چونکە مەعلومە دیموکراسى پڕۆسەیەکى عەلمانییەو هاودژ نییە لەگەڵ بنەما ئاینییەکاندا وە ک ( جان جاک ڕۆسۆ ) دەڵێ : دیموکراسیەت پەیوەندى ڕاستەو خۆى بە کلتورى گەلانەوە هەیە ، بۆیە سروشتى یە کە جیاوازى لە شێوازى دیموکراتى هەبێت لەئەمریکاوە بۆ ئاسیاى ناوەڕاست و لە ئەفریقاوە بۆ ئەوروپاو لە کەنەداوە بۆ ئەفغانستان .\nلە قورئانى پیرۆزیشدا باسى مشاوەرەو ڕاپرسى و چەندین قەول و فەرمودە هەیە وەک خواى گەورە دەفەرموێت\n( وشاورهم فى الامر یان وامرهم شورى بینهم ) غاندى دەڵێت ( لەیەک نەبوردن و نەبونى دڵفراوانى ، بۆخۆى بەشێکە لە توندو تیژى و تەگەرەیە لەبەردەم گەشەکردنى دیموکراسیدا ) .\nبۆیە ئێمەش بەپێى توانامان هەوڵدەدەین باشتر ئاشناتان بکەین لەو چەمکە کە بوەتە ئارامى بەخشى هەندێ ووڵات و سەرەخۆرەى هەندێ دیکتاتۆرو هێنانى بەهارەکان .\nدیموکراسى چى یە\nلە سیستەمى دیموکراسیدا دەسەڵاتى گەل لە دەسەڵاتى یاسادانان و حوکومەت باڵاترە ،سیستەمە دیموکراسیەکان گەرچى جیاوازییان لەنێواندایە ، بەڵام چەندین پڕەنسیپ و ڕەفتارى وەک یەکیان هەیە کە لە ڕژێمەکانى دیکەیان جیا دەکاتەوە .\nشێوازى دیموکراتیش لە دەوڵەتێکى دیارى کراودا وێڕاى چەسپینى بنەماى دەوڵت و پراکتیکە سیاسیەکانى ناو دەوڵەت کە گرێدراوى هەل و مەرجى کۆمەڵایەتى و ئابوری و تایبەتییە .\nلە حوکومەتى دیموکراتیدا تێکڕاى هاوڵاتیان ڕاستەوخۆ یان لەڕێگەى نوێنەرەکانیانەوە کەبە شێوەیەکى نهێنى و ئازادانە هەڵدەبژێرێت لە دەسەڵات و بەڕێوەبردنى بەرپرسیارییە مەیدانییەکاندا بەشدارن ، دیموکراتى کۆمەڵێک پرەنسیپ و بنەماو ڕێوشوێنن کە ئازادى مرۆڤ دەپارێزن جێبەجێکردنى بنەماکانى دیموکراسى ئازادى ڕەها بەرقەرار دەکا .\nدیموکراسى لەسەر بنەماى دەسەڵاتى ئەو زۆرینەیە دائەمەزرێنێ کەلە گەلەوە لێى جیانابێتەوە دان بە مافەکانى تاک و کەمینەدا دەنێ و سەرجەم دیموکراسیەکان ئەوانەى ڕێز لە ویستى زۆرینە دەگرن لە هەمانکاتدا و بە هەمان گوڕو تین\nمافە بنەڕەتیەکانى تاک و کەمینەش دەپارێزن .\nکۆمەڵگا دیموکراتییەکان پەیڕوى لێبوردن و هاوکاری و گەیشتن بەچارەسەرى ناوەند دەکەن .چونکە بۆ بەرژەوەندى گشتى دەبێ لەچارەسەرى کێشەکان وەک و دەنگى گشتى چارەسەرى ناوەند هەڵبژێرن هەرچەندە ، ئەمەش هەموو کات ئاسان نییەو نایەتەدەست هەر وەک چۆن (گاندى) دەڵێت : لەیـەک نەبـوردن و نەبونى دڵفراوانى بۆ خۆى بەشـێکە لە توندو تیـژى و تەگەرەیەکە لەبەردەم گەشەکردنى دیموکراســـى .\nدیموکراتی و مافى مرۆڤ\nدیموکراتى وەک تاقە بنەمایەکى سیاسى کۆمەڵگاى مرۆیى کەلەسەر بناغەى ڕێزگرتنى لە دوو پرنسیپ و مەبادئى تاکێتى و داهێنانى سەربەخۆیانەى تاکەکانى کۆمەڵگا دامەزراوە ، ڕەگو ڕیشەى وا لەفەلسەفەى مافەکانى مرۆڤدا و قاڵبى حقوقیشى مافیەتى وا لەمافەمەدەنییەکانى هاوڵاتیاندا .\nلەوەشەوە مافەکانى مرۆڤ گەوهەرى خۆى لەپرنسیپى داهێنانى مرۆیدا دەبینێتەوە لەپێناوى ئازادى و سەربەخۆیدا ، بەم پێیەش هزرى مرۆڤەکان لەناو هیچ ئایدۆلۆژیایەکدا گیرناخوات چونکە مرۆڤ بونەوەرێکى داهێنەرو سەربەخۆیە ، ئەمەش ئەوە دەگەیەنێت کە ئەستەمە سروشتى مرۆڤ بەشێوەیەکى هەتا هەتایى لەناو سستەمە ئایدۆلۆژییە داخراوەکاندا دیارى بکرێ ، هەربۆیە فەلسەفەى مافى مرۆڤ بەتەنها بناغەى کۆمەڵگایە کە ماهیەتێکى نا ئایدۆلۆژیەتى هەبێت .\nلەسیستەمە دیموکراتیەکاندا ڕۆژنامەو میدیاى ئازاد دور لە سانسۆرو چاوى دەسەڵات کارو چالاکى خۆیان ئەنجام دەدەن ،لە ڕژێمە دیموکراتییەکان وەزارەتى ڕاگەیاندن بونى نییە بۆئەوەى چاودێرى میدیاو ڕۆژنامەوانان بکات وە هیچ بڕگەو ڕێنماییەک نییە وا لەڕۆژنامەنوسان و میدیا کاران بکات ملکەچى چاودێرى حوکومەتیان بکات یان بچنە ڕیزى ئەو دامەزراوانەوە کە میرى سەرپەرشتیان بکات،بۆ بەهێزکردنى میدیاى ئازاد دادگاى سەربەخۆو کۆمەڵگاى مەدەنى و ئازادى ڕا دەربڕین و کەشێکى ئارام فاکتەرێکى بەهێزن بۆبەرەو پێش چونى میدیاى ئازاد وە پێویستە ڕۆژنامە نوسان کەناڵەکانیان بە یاسا بپارێزن وە ڕۆژنامەى ئازاد ئەرکى ئەوەیە ڕێ ڕۆشن کەرى جەماوەر بێت .\nسێ ئاڕاستەى خراپ تا ئاستێک لەگەڵماندا ماون بریتین لە (دژى یەک وەستانى بەرژەوەندى تاکەکەس و بەرژەوەندى گشتى کۆمەڵ ،دژوەستانەوەى تاکە کەس لەبەرامبەر دەوڵەت ، گەل لە دژى گەل ،گەل لەدژى جیهان ) ،خەڵکانێک هەن کەدەوڵەتى دیموکراسیان پێباشترە وە هەنێک لەبەرامبەر دیموکراسیدا ئامانجە نەتەوایەتیان پێباشترە کەلەهەندێک لەووڵاتانى رۆژهەڵاتى ناوەڕاستدا هەن وە ئەم گرفتانەى کە لەجیهاندا هەن و زۆر جار دەبنە هەڕەشە بۆ سەر بنەماکانى دیموکراتى و باشترکردنیان لە واقعیدا ئارامى دەبەخشنە مرۆڤایەتى وەک ( بتەو تر کردنى پایەکانى دیموکراسى ، پەرەپێدانى ئابورى بازاڕ ، بازاڕى ئازاد ، جوڵان بۆ پێشەوەو لیک گەشتنى گەلان ) ئەمانە دەبێتە هۆى ئەوەى کەلایەنە ناکۆکەکان بەرەو جۆرێک لەپێکەوە هەڵکردن دەبەن ، لەوانەیە بە دیموکراسى کردن ڕێسایەک بێنێتە ئاراوە بەرەو چارەسەرى ئاشتیانەى ناکۆکییەکان ، دیموکراسى ڕێگاى لەشەڕى نێوان نەتەوەکان نەگرتوە بەڵکو شەڕى نێوان لایەنەدیموکراسى یەکانى ڕاگرتوە بۆیە تا ئەو ئاستەى تێگەیشتنمان هەیە و ئاستى ووشیاریمان بەرزە تا ڕادەیەکى بەرز بێکێشەو مەشاکیلین .\n* کادری بەشی راگەیاندنى مەڵبەندی شارەزوور


مالیکی چ مژدەیەکی بۆ کورد پێیە؟ - ئاوێنه\nپێشەکی با هەندێک راستیی دوێنێی نزیک بەبیر خۆمان بێنینەوەو بپرسین مالیکی کێیە؟ تۆبڵێی ئەوەندە زو ئەوەمان لەبیرچوبێتەوە کە ئەم پیاوە، بەملهوڕی‌و هەوڵی بێباکانەی بۆ سەپاندنی دەسەڵاتی تاكڕەوانەی خۆی، شەقی هەڵدا لەهەمو هاوپەیمانێتییەک لەگەڵ کوردو تەنانەت لەگەڵ حزبە شیعەکانیشدا؟ ئەو نەبو هێزی سەربازی ناردەسەر خانەقین‌و فەرماندەیی دیجلەی بەرامبەر هێزی پێشمەرگە قوتکردەوە؟ هەر ئەو نەبو هەمو یاساو رێساو رێکارە دەستورییەکانی کردە قوربانیی دەسەڵاتی خۆی‌و هەمو دەستە سەربەخۆکانی کردە پاشکۆی سەرۆک وەزیران؟ هەر ئەو نەبو بەسەرکوتکردنی خوێناویی ناڕەزایەتییەکانی ناوچەی سوننەنشین زەمینەی دەسەڵاتگرتنە دەستی داعشی فەراهەم کردو بوە بەرپرسی یەکەم لەگەشەسەندن‌و گەورە بونی داعش؟ ئەو نەبو هەرچی لە ٢٠٠٣وەو لەسەر بناغەی دەستوری عێراقی دامەزرێنرابو، هەموی وێران کرد؟ ئەو کەسە نییە کە تەنانەت زۆرێک لەهاوپەیمانە هاومەزهەبەکانی خۆی، داوای دادگاییکردنی دەکەن؟… هتد.\nئەمڕۆ لەعێراقدا جگە لەشەڕی مەزهەبی‌و نەتەوەیی، شەڕو ململانێیەکی گەورە لەنێو خودی شیعەدا لەسەر دەسەڵات لەئارادایە. مالیکی پاش ئەوەی لەژێر قورسایی شکست بەرامبەر داعش‌و وێرانکردنی دۆخی سیاسی عێراقدا ناچارکرا دەست لە پۆستی سەرۆک وەزیران هەڵگرێ‌و بەپشتیوانیی ئێران لەدادگایی کردن رزگاری بو، ماوەیەکی زۆرە لەهەوڵی ئەوەدایە بەهەر شێوەو نرخێک بوە، جارێکی تر بێتەوە مەیدان‌و خۆی وەک پیاوی دەوڵەت‌و رزگارکەر نیشان بدات‌و دەسەڵات بگرێتەوە دەست. سەردانەکەشی بۆ کوردستان، جگە لەگەمەیەک بۆ بەکارهێنانی کورد لەم پێناوەداو هەوڵێک بۆ فراوانکردنی ئەو درزەی کە لەنێوان هێزە کوردییەکاندا هەیە، هیچ ئامانجێکی تری نیە. دەیەوێ وەک دەڵێن بە بەردێک دو چۆلەکە بکوژێت. لەلایەکەوە بەپشتیوانی کورد، یان لانیکەم بەشێکی گرنگ لەهێزە کوردییەکان باری لاری خۆی لەبەغدا راست بکاتەوە، لەلایەکی تریشەوە بەقوڵکردنەوەی ئەو قەیرانە سیاسییەی لەکوردستاندا هەیە، ئەوەندەی تر هەرێم بەرامبەر بەغدا لاواز بکات. دیارە ئەگەر بۆیشی بچێتەسەر، هەرێمی کوردستان قوربانییەکی نەرمەقوتی دەسەڵاتەکەی دەبێت.\nبڵاوكراوه‌ته‌وه له 19-07-2016


☂ Artêşa Rizgariya Gelê Kurdistan (ARGK) | پۆل: پارت و رێکخراوەکان | زمانی بابەت: 🏳 Kurmancî - Kurdîy Serû\n➕ ئەم بابەتە لەلایەن: (م. ب.)ەوە لە: Aug 30 2019 8:45PM تۆمارکراوە\n📷 فایلی وێنە 1.0.1 2 KB Aug 30 2019 8:46PM م. ب.


ئێران و ئسپانیا جه‌خت له سه‌ر گه‌شه‌پێدانی په‌یوه‌ندییه‌کانیان له بواری گه‌شتیاریدا ده‌که‌نه‌وه - جام کوردی\nئێران و ئسپانیا جه‌خت له سه‌ر گه‌شه‌پێدانی په‌یوه‌ندییه‌کانیان له بواری گه‌شتیاریدا ده‌که‌نه‌وه\n28 کانونی دووەم 2019\nله چاوپێکه‌وتنێکی نێوان جێگری سه‌رۆک کۆمار و سه‌رۆکی ڕێکخراوی که‌له‌پوری فه‌رهه‌نگی و گه‌شتیاری کۆماری ئیسلامی ئێران و وه‌زیری پیشه‌سازی، بازرگانی و گه‌شتیاری ئسپانیا له شاری مه‌درید، جه‌خت له سه‌ر گه‌شه‌پێدانی په‌یوه‌ندییه‌کانی نێوان هه‌ر دوو وڵات له بواری گه‌شتیاریدا کرایه‌وه.\nبه پێی ڕاپۆرتی جام کوردی، سه‌رۆکی ڕێکخراوی که‌له‌پوری فه‌رهه‌نگی و گه‌شتیاری ئێران له سه‌ردانێکی بۆ ئسپانیا له گه‌ڵ وه‌زیری پیشه‌سازی، بازرگانی و گه‌شتیاری ئه‌م وڵاته کۆبووه.\nعه‌لی ئه‌سغه‌ر مونسان وتی: هه‌ر دوو وڵات خاوه‌ن ده‌فرایه‌تییه‌کی زۆرن له بواری گه‌شتیاری و تاران ئاماده‌یی زۆری بۆ هاوکاری له گه‌ڵ مه‌درید له‌م بواره‌دا هه‌یه.\nجێگری سه‌رۆک کۆماری ئێران به ئاماژه به‌وه‌ی که له 9 مانگی سه‌ره‌تایی ساڵی 1397 ی کۆچی هه‌تاوی، 6 ملیۆن گه‌شتیاری بیانی هاتوونه‌ته ئێران، ڕایگه‌یاند: ئێران له ڕیزی ئه‌و 10 وڵاته‌دایه که له سه‌ر ئاستی جیهانی خاوه‌ن زۆرترین ڕاکێشیگه‌لی گه‌شتیارین و له ساڵانی ڕابردوو گه‌شه‌پێدانی بواری گه‌شتیاری بووه‌ته یه‌که‌مایه‌تییه‌کی سه‌ره‌کی حکومه‌ت.\nمونسان وتی: به پێی تایبه‌تمه‌ندییه‌کانی وڵاتی ئسپانیا له بواری گه‌شتیاری، ده‌مانه‌وێت په‌ره به هاوکارییه‌کانی نێوان تاران و مه‌درید بده‌ین.\nوه‌زیری پیشه‌سازی، بازرگانی و گه‌شتیاری ئسپانیا به ئاماژه به پێگه‌ی پیشه‌سازی گه‌شتیاری له که‌رتی ئابوری ئه‌م وڵاته وتی: له ساڵی ڕابردوو زیاتر له 82 ملیۆن گه‌شتیاری بیانی سه‌ردانی ئسپانیایان کردووه و ئه‌مه‌ش ڕۆڵێکی گرنگی له داهات و بودجه‌دا هه‌بووه.\nوتیشی: یه‌کێک له به‌رنامه‌کانی حکومه‌تی ئسپانیا جۆربه‌جۆرکردنی بازاڕه‌کانی ئامانجی گه‌شتیارییه و ئێران ده‌توانێت له‌م بواره‌دا هاوکاریی له گه‌ڵ ئێمه هه‌بێت.\nئێران ئسپانیا گه‌شت و گه‌شتیاری


بینەر و فیلم » DidiMn\nبینەر و فیلم/ سینەما/ وتار\nکاتێك لە کۆتایی هەشتاکانی سەدەی ڕابردوودا کۆمەڵێك کرێکاری نەتەوەپەرستی ئەرجەنتینی لە ناو ئاوی ئەرجەنتیندا دەست بەسەر کەشتییەكی دەریایی بەریتانیدا دەگرن، (مارگرێت تاچەری) سەرۆك وەزیرانی ئەو كاتەی بەریتانیا؛ جەنگ لەگەڵ ئەرجەنتیندا ڕادەگەیەنێت…\nبە درێژایی مێژووی سینەما، سینەمای ترسناک؛ بینەر و هەواداری تایبەت بە خۆی هەبووە. سینەمای ترسناکیش لای خۆیەوە چەند جۆرێکی هەیە، هەندێکیان کار لەسەر پارانۆڕماڵ ئاکتیڤیتیی دەکەن و هەندێکی تریشیان کار لەسەر ڕووداو و بوونەوەری وەهمی دەکەن…\nبە درێژایی مێژووی سینەما، هەمیشە كتێبەكان سەرچاوەی سەرەكیی دروستكردنی فیلم بوون. بەڵام زۆر كەمن ئەو فیلمانەی، توانیویانە پەیام و ڕووداوەكانی كتێبەكان وەكو خۆی، یان جوانتر و بەرزتر، ئەگەر ئەوە مەحاڵ نەبێت، بگێڕنەوە. ئەوە پەیامێكی ڕوونە…\nژمارەی ئەو فیلمانەی کە باس لە ڕۆڵی ئافرەت دەکەن لە سینەمادا، ئێجگار زۆرن، هەر لە سەنسێت بولیڤاردی بیلی وایڵدەرەوە تا دەگات بە شەقامی مەڵهۆڵاندی دەیڤد لینچ. لێرەوە پرسیارێکمان بۆ دروست دەبێت، پرسیاری ئەوەی کە بۆچی بەردەوام فیلم لەسەر بابەتی چەندبارە دروست دەکرێت؟


ڕاگه‌یاندنی ده‌بیرخانه‌ی كۆمیته‌ی ناوه‌ندیی كۆمه‌ڵه سه‌باره‌ت به گیان به‌ختكردنی هاوڕێ عه‌بدوڵڵا بۆكانی! – په‌یام\nبه داخ و په‌ژاره‌یه‌كی زۆره‌وه ڕایده‌گه‌یه‌نین كه كاتژمێر ٢ی پاش نیوه‌ڕۆی ڕۆژی شه‌ممه ٦ی مانگی خه‌رمانان، هاوڕێ عه‌بدوڵڵا بۆكانی له كادره‌كانی ته‌شكیلاتی كۆمه‌ڵه به‌هۆی نه‌خۆشیی كۆرۆناوه گیانی له‌ده‌ست دا. مه‌رگی هاوڕێ عه‌بدوڵڵا له حاڵێكدا ڕوویدا كه كه‌متر له ٢٤ كاتژمێر پێشتر خوشكی ناوبراو زارا بۆكانی به‌هۆی هه‌ر ئه‌م نه‌خۆشییه‌وه گیانی له‌ده‌ست دابوو. ئه‌م خوشك و برایه له زومره‌ی قوربانیانی جه‌نایه‌تێكن كه كۆماری ئیسلامی به كه‌مته‌رخه‌می له به‌ره‌نگاربوونه‌وه له‌گه‌ڵ په‌تای كۆرۆنا، ڕۆژانه سه‌دان كه‌س له خه‌ڵك ده‌كاته قوربانی.\nهاوڕێ عه‌بدوڵڵا بۆكانی له ساڵی ١٣٣٤ی هه‌تاویدا له شاری نه‌غه‌ده له دایك بوو. خوێندنی سه‌ره‌تایی و مامناوه‌ندیی هه‌ر له‌م شاره ته‌واو كرد. له‌گه‌ڵ ده‌ستپێكی قۆناغی شۆڕشگێڕانه‌ی ساڵی ١٣٥٦، ده‌ستی دایه چالاكیی سیاسی له‌دژی ڕژیمی شا. هاوڕێ عه‌بدوڵڵا یه‌كێك له هه‌ڵسووڕاوانی پڕ گوڕوتینی ڕێكخستنی خه‌بات دژبه ڕژیمی شا بوو. له پێكهێنانی جه‌معییه‌تی دیفاع له ئازادی و شۆڕش له شاری نه‌غه‌ده، چالاكانه به‌شداریی كرد. له‌گه‌ڵ پێكهاتنی هێزی پێشمه‌رگه‌ی كۆمه‌ڵه له ساڵی ١٣٥٨ له‌گه‌ڵ برای گیان به‌ختكردووی هاوڕێ قادر بۆكانی به ڕیزی پێشمه‌رگه‌كانی كۆمه‌ڵه په‌یوه‌ست بوو. له ساڵی ١٣٦١ بوو به ئه‌ندامی كۆمه‌ڵه. له ساڵی ١٣٦٥ی هه‌تاوی گه‌ڕایه‌وه شاری نه‌غه‌ده و پاش ماوه‌یه‌ك زیندانی بوون ئازاد كرا. ماوه‌یه‌كی كورت دوای ئازادییه‌كی دیسان له‌گه‌ڵ ته‌شكیلاتی كۆمه‌ڵه له شاری نه‌غه‌ده په‌یوه‌ندیی گرته‌وه و چالاكیی سیاسی و ته‌شكیلاتیی خۆی له شكڵێكی دیكه‌دا ده‌ستپێكرده‌وه. له‌و جێگایه‌وه كه خه‌باتكارێكی چالاك و په‌یگیر بوو، زۆر زوو بۆوه به ئه‌ندامی كۆمه‌ڵه و حیزبی كۆمۆنیستی ئێران و تا ڕۆژی گیان به‌ختكردنی له كادره چالاكه‌كانی حیزب له‌م بواره‌دا بوو.\nله لایه‌ن كۆمیته‌ی ناوه‌ندیی كۆمه‌ڵه‌وه به بۆنه‌ی گیان به‌ختكردنی هاوڕێ عه‌بدوڵڵا بۆكانی و خوشكه‌كه‌ی زارا بۆكانی سه‌ره‌خۆشی له هه‌موو ئه‌ندامانی بنه‌ماڵه‌كه‌ی و هاوڕێیانی حیزبی ده‌كه‌ین و خۆمان به شه‌ریكی خه‌م و په‌ژاره‌یان ده‌زانین.\nیادی به‌رز و به‌ڕێز بێت.\nده‌بیرخانه‌ی كۆمیته‌ی ناوه‌ندیی كۆمه‌ڵه\nڕاگەیاندنی کومیتەی ناوەندی حیزبی کومونیستی ئێران بەبونەی ٨ مارسی ٢٠١٦، رۆژی جیهانی ژن\nتوسط payaam · Published فوریه 25, 2021\nبعدی دوژمنانی خه‌ڵكی كوردستان له چی ده‌ترسێن؟\nقبلی ناڕه‌زایه‌تی كرێكارانی شاره‌داری “ئۆمیدیه”


هاووڵاتییەكی كورد دوای رادەستكردنەوەی بە ئێران لەسێدارە دەدرێت | دەزگاى زارى کرمانجى\nهاووڵاتییەكی كورد دوای رادەستكردنەوەی بە ئێران لەسێدارە دەدرێت\nبە پێی ئەو هەواڵەی كە ژمارەیەكی بەرچاو لە كەناڵەكانی راگەیاندنی ئێرانی و عەرەبی و كوردستان، بڵاویان كردۆتەوە، دوای ئەوەی هاووڵاتییەكی سیاسی، خەڵكی گوندێكی شاری سەقزی رۆژهەڵات لە زیندان هەڵدێت و دەگیرێتەوە ئەمڕۆ بەیانی لە سێدارە درا.\nباسنیوز نووسیویەتی " مستەفا سەلیمی چەند هەفتەیەك لەمەوبەر و لە كاتێكدا بەشێك لە بەندكراوەكانی زیندانەكە هەڵاتوون، ئەویش هەڵاتووە و خۆی گەیاندووەتە سنووری پارێزگای سلێمانی.\nلەمبارەیەوە ئەرسەلان یارئەحمەدی، سەرۆكی ڕێكخراوی مافی مرۆڤی هەنگاو لە پێگەی خۆیدا لە تۆڕی كۆمەڵایەتیی (فەیسبووك) بڵاوی كردووەتەوە كە مستەفا سەلیمی خۆی گەیاندووەتە گوندی (گەرمەك)ی سەر بە قەزای پێنجوێن و چووەتە ماڵی كەسێكەوە، ئەو كەسەش پەیوەندی بە ئاسایشی پێنجوێنەوە كردووە.\nدواتر ئاسایش بە زۆر ڕەوانەی سنووری شاری بانەی ڕۆژهەڵاتی كوردستانیان كردووەتەوە".\nزیاتر نووسراوە " ئاسایشەكان باسیان لەوە كردووە كە هۆكار ئەوە بووە، بە هۆی پەتای كۆرۆنا، هاتنی هەر كەسێكی خەڵكی ئێران بۆ هەرێمی كوردستان قەدەغە بووە و ئەوانیش بۆیە ئەویان گەڕاندووەتەوە، بەڵام من پشتڕاستی ناكەمەوە كە ڕادەستی هێزە ئەمنییەكانی ئێران كرابێت، بەڵكوو پاش رەوانەكردنەوەی بۆ ئێران، هێزە ئەمنییەكان دەستبەسەریان كردووە".\nهەروەها ڕۆژنامەنووسی دیار رۆژهەڵاتی كوردستان عەلی جەوانمەردی، خەڵكی ڕۆژهەڵاتی كوردستان لە تۆمارێكی ڤیدیۆییدا دەڵێت " ئاسایشی یەكێتی مستەفا سەلیمییان ڕادەستی تیمێكی قەرارگەی رەمەزانی سەر بە سوپای پاسدارانی ئێران كردووەتەوە".\nمستەفا سەلیمی پێشمەرگەی حزبی دیموكراتی كوردستانی ئێران بووە، 17 ساڵ لەمەوبەر وازی لە پێشمەرگایەتی هێناوە و گەڕاوەتەوە ئێران، لەوێش بە تۆمەتی هەڵكوتانە سەر پایگای ئێرانشای ساقز و كوژرانێكی چەكدارێكی پاسداران لە شاری نەهاوەندی سەر بە پارێزگای هەمەدان، دەستبەسەر كراوە و دواتر لەلایەن دادگای شۆڕشی سەقز بە سەرۆكایەتیی دادوەر (گەودینی) بە تۆمەتی (دزیی چەكدارانە) و (ئەندامێتی لە حزبی دیموكرات) حوكمی 15 ساڵ بەندكران و سێدارەی بە سەردا سەپێندراوە و ئەمڕۆ فەرمانی لەسێدارەدانەكەی جێبەجێ كراوە".


سوهیل زەهاوی/ تێکۆشەری ئازا جەیران شیخ مەحمود !\nنووسینی / سوهیل زەهاوی\nوەرگێڕانی / هاورێ نەهرۆ\nهەندێ جار مرۆڤ لە بیری دەچێت لاپەڕە درەوشاوەکانی یادەوەری میژوو سەبارەت بە تێکۆشەران بنووسێتەوە، ئەوانەی کە سەرجەم ژیانیان تەرخان کرد بۆ کێشە چارەنووسسازەکانی گەل، هەندێ ئافرەت هەن، شوێن پەنجەیان بە ئاسمانی ساماڵی شینەوەیە، لەم بوارەدا بە باشم زانی ئاماژە بۆ ئافرەتێکی سەربەرز بکەم، ئافرەتێکی تێکۆشەر کە قارەمانییەتی و قوربانیدانی لە دژوارترین و مەترسی ترین دۆخ دا بێ دوودڵی تومار کرد، بەڵکو بەشدار بوو لە ڕاخستنی فەرشی سوور بەرانبەر کەسانێک جێگای ستایش و رێز بوون چ لە ژیانیاندا یاخود لەمەرگیان دا، لە بەرفراوانترین دەروازەی مێژوو ناویان تومار کرا، کەچی ئەو ئافرەتە تێکۆشەرانەی کە گیانیان لەسەر لەپی دەست بوو لە دۆخی دژوار دا، بەدەر لە توانای پیاوان، تا ئێستا وەک سەربازی ونن.\nئافرەت ئامادەبوونی بەرفراوانی هەبوو لە زۆربەی هەیئەتە حزبیەکان هەروا رۆڵی بەرچاویان هەبوو لە ویستگاکانی حزبی شیوعی عیراق کاتێ پەلاماری سەرکوتکەرانەو دڕندانەی دژ بەحزب، لە پێشەنگی هاوریان بوون بۆ سەرلەنۆی بونیاتنانەوەی هەیکەلی حزب دوای هەر زەبریکی کوشندە، سەرەڕای ئەرکی لوجستیکی وەک چاپ و تایپ کردن و گواستنەوەی بەرید و بڵاوەپێکردنی بڵاوکراوەکان و روونکردنەوەی سیاسەتی حزب لە نێو جەماوەرو وەدەست خستنی داوو دەرمان جگە لەوەش لیپرسراویەتی بەرزیان هەبوو لە هەیئەتی سەرکردایەتی و ئەڵقە ناوەندیەکان دا.\nئەگەر سنوقی یادەوەری بپشکنین و بچینە قوڵاییەوە دەبینین قوناغی ژیانی جەیران شیخ مەحمود پڕە لە وردەکاری و خەباتی هەمەجۆر، رۆڵیکی ناوازەی گێڕا، بەروحیکی شیوعیانە داکوکی کوشندەی کرد لە مافی ئافرەتان و خەبات لە ریزی حزب لە پێناوی رەنجدەران دا .\nلە کۆتایی ساڵی ١٩٨٣ چاوم کەوت بە سێ هاوڕێ ئافرەت کە وەک پیاو لە هێزی پێشمەرگەی هەورامان بوون ئەوانیش، جەیرانی شیخ عەلی، خەرمان مەحەمەد، نیشتمان ئەحمەد ئەم هاورێیە ئافرەتانە لە سلیمانیەوە هاتبوون لە کاتێکدا خۆم ئامادە دەکرد لە نزیکترین دەرفەت دا بچمە سلیمانی بۆ ئەرکی حزبی، هاوری ئافرەتەکان ورەیان بەرز بوو، کارە جەسورەکانیان نیشانەی گیانی رووبەرووبوونەوەو خۆڕاگری و ئیرادەی بەهێزو گیانفداکاری بوون لە پێناو دابین کردنی ژیانی ئاسودە بۆ ئەوانی دی .\nلێپرسراوی حزبی هێڵی ئافرەتان هاوڕی جەیران شیخ مەحمود بوو، ئەو سێ هاورێیەی کە پێشتر باس کران لەگەڵ هاوڕییان بەسوس و منیرە ( لیژنەی ئافرەتانی حزب لە نێو شاری سلیمانی ) پێک دەهینا، ئەمە وێڕای ئەرکی حزبی سەرشانیان لە هەوڵی بەردەوام بوون بۆ جۆڵاندن و رێکخستنی جەماوەر، لەگەڵ هێڵە حزبیەکانی تر هاریکاریان دەکرد ( ئەم رووداوانە پێش دابەزینی نووسەری ئەم دیڕانە رووی دا ).\nتەنیا هەڵسوڕانی ئەم هاوڕییە ئافرەتانە لە ریزی ئەم هێڵە نەبوو بەڵکو پەلی هاویشبوو بۆ هێڵی رێکخراوەکانی تر، چالاکی بەرفراوانیان هەبوو لە ریزەکانی جەماوەر هەروا چالاکی چلونایەتیان پێشکەش بە حزب کرد، هەڵسوڕاوانی ئەم بوارە لەم هاورییانە پێک هاتبوون، هێرو عەبدوڵلا گۆران و قومری خان هاوسەری هاورێ کۆچکردوو مەحمود حەلاق و منیرە سالح و فاتیمە عوسمان سەعید، دایکی شێردڵ و ناسکە هاوسەری جەمال والی و شلیر عەبدولمەجید کە ئێستا ئەندامی مەکتەبی سیاسی حزبی شیوعی کوردستانە هەروا عایشە دایکی کەیفی و سوزە ئەمین و ئامانج ئەمین و نەجیبە مەحمود.\nلە هێڵیکی تر کە هاورێیان دلیر جەلال و رەحمان غەریب سەرپەرشتیان دەکرد، هەڵسوراوانی ئافرەت هەبوون لە بواری قوتابیانا خەریکی بڵاوکردنەوەی بەیاننامەکانی حزب و دروشمەکانی بوون لە قوتابخانەکان دا هەروا یارمەتی هاورێیانیان دا بە گواستنەوەی چەک و تەقەمەنی ئەوانیش زریا عومەر ( زانا ) و کویستان رەحیم و ماردین ئیبرایم و پەروین غەریب و ئافان عارف و شکریە سەعید و کەژاڵ غەریب و چەند ئافرەتێکی تر بوون .\nتێکۆشەر جەیران شیخ مەحمود شارەزای تەمەنی مناڵی یی بووم کە پەیگیری هەندێ لە ئاواتەکانی کەسایەتی خۆی بووە هەروا دووپاتی کردەوە کە ئافرەتێکی شیوعی خۆڕاگرە، داکۆکی کەری بەرژەوەندی گەل بوو، لەدژوارترین دۆخ دا لە خۆبووردوو بوو، هەروا هەندی سیفاتی هەبوو کەوا بکا بتوانی سەرکردایەتی رێکخراوی ئافرەتان بکا لە شاری سلیمانی هەروا سەرچاوەی وزەی هاوڕێیەکانی بوو، هاوڕێیەکانی لە سایەی دا هەستیان بە گەرم گوڕی و زیندویەتی دەکرد، لەدژوارترین دۆخ دا خەندە لەسەر لێوی بوو .\nلە ساڵی ١٩٤١ چاوی هەڵهێنا بە شاروچکەی قادر کەرەم کە دەکەوێتە باشوری کەرکوک لە ئامێزی بنەماڵەیەک کە ناسراو بوو بە خەباتی نیشتمانی و چینایەتی کە لە ئاکام دا دووچاری زوڵم و زیندان و مەرگ بوون، لە نێو کەژو هەوایەک سەری هەڵدا کە پەنا بباتە بەر چالاکی و کاری شورشگیڕانە، وزەی کەڵەکەبووی ئەم بنەماڵەیە سەرچاوەی هێز بوو لە جێگیرکردنی ململانی و خەبات دژ بە رژیمە یەک لە دوای یەکەکانی عیراق، لە لاویەتی دا هاتە ریزی رێکخراوە پیشەیەکانەوە .\nدوای کۆدتای خوێناوی ٨ ی شوبات ١٩٦٣ دەسەڵاتی فاشی دوو لە خاڵەکانی ئیعدام کرد ئەوانیش هەردوو قارەمانی شیوعی شیخ مارف بەرزنجی وشیخ حوسەین بەرزنجی بوون، خێزانەکەشیان چەندین جار دووچاری هەڵکوتانەسەر بوون لە لایەن دەزگا ئەمنیەکانی سەردەمی رژیمی پاشایەتی، بە هۆی چالاکی حزبی براکانییەوە ئەمەش ورەی پێ بەرنەدان بەڵکو زیاتر سوور بوون لەسەر خەبات لە پێناو ڕاگرتنی ئاڵای حزب بە شەکاوەیی.\nکاتێ کوڕەکەی ئاسۆی شیخ لە ڕاپەرینی مەزنی ١٩٩١ بریندار بوو، جەیران خان دڕی بە خەڵکەکە داو لە کوڕەکەی نزیک بووەوە روومەتی شانازی لێ دەباری کە بینی کوڕەکەی قوربانی ئەدا لە پێناو ژیانێکی ئازادو سەروەر بۆ هەمووان .\nهاوڕی جەیران نەیتوانی بچیتە قوتابخانە بەهۆی بارودۆخی کۆمەڵایەتی یەوە چونکە تەنیا قوتابخانەی کوڕان هەبوو لە قادر کەرەم هەر بۆیە بێبەش بوو لە خوێندن لەکاتی مناڵیی دا، ناچار چووە قوتابخانەی نەهێشتنی نەخوێندەواری لە کاتێک دا تەمەنی ١٤ ساڵان بوو، بەڵام زۆر سەرکەوتوو بوو بەهۆی کۆمەکی هاوڕێیان و کەس وکارەکەیەوە توانی بەڵگەی قوتابخانەی سەرەتایی بەدەست بهێنێ .\nحزب رۆڵێکی بەرچاوی هەبوو لە ریزی ئافرەتان هاوڕێ جەیرانیش یەکی بوو لە هەڵسوڕاوان و بەشداربووانی ئافرەت لە کەرکوک .\nکاروانی خەباتی لە شانزە ساڵی یەوە دەست پێ دەکا کاتێ بەر لەشورشی ١٤ تەمموز هاتە ریزی کۆمەڵەی ئافرەتانی عیراقەوە، دوای ئەوەی کە هەڵی کاری ئاشکرا رەخسا بۆ کۆمەڵەی ئافرەتانی عیراق، لەدوای ١٤ تەمموزی ١٩٥٨ لقی پاریزگاکانی کومەڵەی ئافرەتان پێک هات.\nلەمانگی کانوونی دووەمی ساڵی ١٩٥٩ لە پاریزگای سلیمانی هەیئەتی سەرکردایەتی کۆمەڵەی ئافرەتان پێک هات، هاوڕێ جەیران یەکی بوو لە ئەندامانی لەگەڵ هاوڕێیانی تر وەک زەکیە بابان، منیرە رەفیق سەعاتچی، حەلاوخان هاوسەری شیخ لەتیف حەفید، رابیعە خان دایکی ئامانج، شەمسە مەحمود ناسراو بە شەمسە خولە زێڕە، نەجیبە قادر مخیر، منیرە سالح هاوسەری حەسەین عەلی غالب، عەتیە نوری خۆشکی هاوڕێ بەهادین نوری ئەبو سەلام ، نەزیرە مەجید، عائشە شیخ حوسەین خۆشکی شەهید شیخ عەلی بەرزنجی، خانم زوهدی .\nلە کۆتایی ساڵی ١٩٥٩ هاوڕی جەیران مێردی کرد بە هاوڕێی ریگای شیخ عەلی شیخ مەحەمەد بەرزنجی کە ئەو کات مامۆستا بوو، گواسترایەوە بۆ کەرکوک لەکاتێکدا کادیری حزب بوو، هاوڕی جەیرانیش لەگەڵی بوو، لەساڵی ١٩٥٩ کاتێ تەمەنی گەیشتە هەژدە ساڵی پاڵیورا بۆ حزب و لەهەمان ساڵ دا شەرەفی ئەندامیەتی پێ بەخشرا، دوای ئەوەی هاتە ریزی حزبەوە، ئاگایی سیاسی ڕەگی داکوتا.\nلەمیانەی هەڵسوڕانی بەربڵاوی لە نێو جەماوەر دوای ماوەیەکی کورت بوو بە ئەندام لە لیژنەی قاعیدە کە پێک هاتبوو لە کومەڵی شانەی حزبی هەروا چالاکی جۆراوجۆری هەبوو لە رێکخراوی حزبی و کومەڵەی ئافرەتان لەکەرکوک هەروا لە لیژنەی سەرکردایەتی کومەڵەی ئافرەتان لە کەرکوک کاری دەکرد لەگەڵ هاوڕییان ست سنیە جەباری و ئیتان جەلال و جەمیلە ئەمین یامولکی و لوتفیە عەبدولواحید هەروا لە ساڵی ١٩٦١ لە بەغدا بەشداری کونگرەی سێ یەمی کومەڵەی ئافرەتانی عیراقی کرد، نەیتوانی بەشداری کونگرەی یەکەم و دووەم بکا لە دوای شورشی ١٤ تەمموز وێرای ئەوەی وەک نوێنەر هەڵبژیردرا بوو چونکە هۆکارە تایبەتیەکان لە دەرەوەی ئیرادەی دا بوون.\nدوای کۆدتای شوباتی خوێناوی هاوڕێ جەیران پەنای بردە بەر کاری نهێنی لە کەرکوک، هاوسەرەکەشی چووە ریزی هێزی پێشمەرگەوە لە ناوچەی بەموو.\nبەهۆی هۆکاری ئەمنییەوە هاوڕی جەیران ناچار بوو شوێنی بگوازیتەوە بەتایبەتی دوای ئەوەی هاوسەرەکەی هاوڕێ شیخ عەلی گەڕایەوە سلیمانی بۆ کاری نهێنی، بە بریاری حزب شوینیان گواستەوە بۆ هەولیرو دواتر بۆ بەغدا و لە هەڵومەرجی ئیختیفا کاریان دەکرد، لە ماوەی ١٩٦٣ بۆ ١٩٧٢ جارێکی تر گەڕانەوە بۆ سلیمانی بەمەبەستی کاری حزبی، لە نیسانی ١٩٧٢ لە لیژنەی حزبی ئافرەتان کاری دەکرد لە ئاستی قەزا بە نێوی لیژنەی ئاڵا کە لەم هاوڕێیانە پێک هاتبوو، زەکیە بابان، نازەنین، ئافتاو عەزیز، سنوبەر، نەجیبە سدقی، قومری، رابیعە.\nدوای پەلاماری دڕندانەی دەسەڵاتی بەعس دژی حزبمان حزبی شیوعی عیراق و کشانەوەی حزب لە بەرە بە بریاری حزب هاوڕێ جەیران پەنای بردە بەر کاری نهێنی و هەیئەتی سەرکردایەتی نوێ پێک هاتبوو لەم هاوڕێیانە، هێرو عەبدوڵلا گۆران، عایشە حوسەین، رابیعە دایکی ئامانج، هاورێ جەیران، سەرلەنوێ پەیوەندی کرا بە هاوڕییانەوە لەسەر شێوازی تاک و رێکخراوەکەشیان گۆڕدرا بۆ شێوازی کاری نهێنی .\nلە چارەکی یەکەمی هەشتاکاندا مەحەلی سلیمانی دووچاری لێدانێکی کوشندە بوو لە لایەن دەزگا ئەمنیەکانی رژیمی خوێنرێژەوە، چەندین هاوڕی لە مەحەلی سلیمانی گیران، لەم پەلامارەدا هاوڕێ یە ئافرەتەکان لە هەیئەتی حزبی نەگیران تەنیا هاوڕێ قومری گیرا کە خۆڕاگر بوو لە ژێر ئەشکەنجەدا، ئەوە بەشیک بوو لە چالاکی یە مەزنەکانی هاوڕێ جەیران لە قوناغی جیاوازدا لە کاری نهێنی و ئاشکرایی، دەرفەتی زۆری بۆ ڕەخسا کە شارەزای جەماوەرێکی بەربڵاو ببێ .\nبەهۆی ئەو کارە سەخت و دژوارانەدا لە هەڵومەرجی ئاڵۆزدا زانیاری زۆری لا کەڵەکە بوو هەروا ئەزموونی زۆری بەدەست هینا لە مامەڵە کردن لەگەڵ دۆخەکەدا، بەردەوام بوو لە خەبات لە ریزەکانی حزب دا بە دڵسۆزی و جیددی و بە پشوو درێژی کاری دەکرد لە پێناو بەدیهێنانی ئامانجەکانی حزب.\nوێڕای چاودیری بەردەوام لە لایەن دەزگاکانی رژیمەوە لە ماوەی جۆراوجۆر دا بەمەبەستی شکست پێهێنانی بەڵام وریاو بە ئاگا بوو بە هۆی زیرەکی یەوە توانی لە دەستیان قورتار بێ و درێژە بە کاری نهێنی بدا .\nدوای وەرگرتنی رێکخراو لەلایەن منەوە لە ٢٧ کانوونی دووەمی ساڵی ١٩٨٤ تا وەکو راپەرینی مەزنی ١٩٩١ رێکخراوی ئافرەتان کە هاوڕێ جەیران لێپرسراوی بوو رۆڵی گرنگ و هاندەری گێڕا لە نێو جەماوەر لەمیانەی روونکردنەوە سیاسەتی حزب و بەشداریکردن لە دابەشکردنی بەیاننامە لە گەڕەکەکان، بەهۆی هەڵسوڕانی ناوازەی لە نێو جەماوەری ئافرەتان توانی توانای لە کاری حزبی و جەماوەری و سیاسی پیشانی حزب بدات وەک کادیرێکی پێشکەوتوو، بەشێوەیەک بووە پێشەنگ بۆ ئەوانەی کە سوورن لەسەر ڕاکێشانی جەماوەر بۆ گۆڕەپانی خەبات، روڵی بەرچاوی هەبوو لە بواری دارایی دا لە رێگای کۆکردنەوەی بەخشش و ئابۆنەوە، دوای بەرفراوان بوونی رێکخراوەکە بنکەی جەماوەری بەهێزی پەیدا کرد، شایانی باسە بەشداری بەرچاوی هەبوو لە کۆکردنەوەی جەماوەر بۆ پاڵپشتی ڕاپەرینی ئایاری ١٩٨٤ و ڕاپەرینی مەزنی ١٩٩١ شان بە شانی هاوڕێیان لە هێڵەکانی دیکەی رێکخراوەیی دا.\nسیستەمی هیچوپووچی حەمەسەعید حەسەن\nمحمەد چۆمانی/ لەمەڕ خوێندنی ئەلیکترۆنی بەکێ بڵێین و بۆ کێ بنووسین؟\nزیرەك كەمال/ كورد‌و ئۆپۆزسیۆن(نامەی دەیەم)\nرەوەند/ کاک کۆسرەت تووڕە نەبوو..!!\nعومەر محەمەد/ تاوانی ئەنفال لە نێوان هێزی شوناس و شوناسی هێزدا\nعوسمان زیندانی/ برسی کردن و بەڵێنی هەڵبژاردن\nئەبوکاروان/ ڕۆڵی حزبی شیوعی لە شەڕی جوندلئیسلام و یەکێتی نیشتمانی دا\nشێخ سدیق/ ڕوماڵ كردنی پرۆسەی ئەنفال لە ڕۆژنامەگەری عێراق دا\nجەوهەر سەیدا/ شیوعییەکان لە سەنگەری پێشەوەی تێکۆشانی جوتیارانن\nکاوە مەحموود/ چ دەستوورێک بۆ هەرێمی کوردستان پێویستە!\nکاوە مەلا ڕەسوڵ/ کەپیتالیزمی بێ سنوور و بێهێزکردنی سروشتی کۆمەڵ\nهۆشیاری عەبدولعەزیز/ دەسەڵاتێکى بێباک لە دزى و گەندەڵی\nعەلی قادر/ کێ بەرپرسیارە؟\nسەیدعەتا/ ده‌وڵه‌تی کوردیمان تێپەڕاند\nجەبار جەمال غەریب/ زەمەن چی لە كورد گۆڕیوە؟\nعوسمان زیندان/ ڕێکەوتنی هەرێم و  ژیانی خەڵک\nکاوە محمود/ بۆ ئەوەی ڕێگا لە ئەنفال و جینوساید بگرین پێویستمان بە هێزی پێشمەرگەی یەکگرتووە!\nهۆشیاری عەبدولعەزیز/ ڕیشە مێژویەكانی پرۆسەی ئەنفال و پرۆژەی فاشیزمی بەعس\nلەتیف فاتیح فەرەج/ ئەنفال وكاریگەریەكانی لەسەرخۆ بژێوی و خۆخاوەنی\nعمر سيد/ ئەنفال و بێدەنگی


خه‌باتی ئاشتیخوازانه/په‌نجا خاڵی بنه‌ڕه‌تی خه‌باتی ئاشتیخوازانه (خاڵی 46)\nچۆن شوێنه‌واره‌كانی ترس له‌ناوببه‌ین؟\nشێوه‌ی ڕووبه‌ڕووبوونه‌وه ده‌گه‌ڵ شوێنه‌وار و دواهاته‌كانی ترس ده‌بێ به دوو به‌شه‌وه: شێوه‌ی ئاماده‌سازی و شێوه‌ی به‌ره‌نگاری له كاتی كرده‌دا. ئه‌م دوو شێوه‌یه ده‌توانن سه‌ركه‌وتووانه بن، ئه‌گه‌ر:\nیه‌ك) ئێوه و كه‌سانی دیكه به‌چه‌شنێكی ڕێك و پێك له‌سه‌ر په‌روه‌رده‌بوونی خۆتان سه‌باره‌ت به شێوه‌كانی سه‌ركوت و چۆنێتی به‌ره‌نگاربوونه‌وه به‌رده‌وام بن.\nدوو) بیرتان بێ هیچكات ده‌ست نه‌ده‌نه توندوتیژی و خه‌ڵاتی به‌دیسیپلینی و كاری ڕێك و پێك بكه‌ن.\nسێ) زۆرێك له چالاكڤانان لێزانی و زانستی پێویست بۆ به‌ئه‌نجام گه‌یاندنی كاره و ئه‌ركی رێكخراوه‌ییان هه‌یه(وه‌كو په‌روه‌رده‌كردنی ده‌سته‌یه‌كی ئاڵترناتیڤ رێبه‌رایه‌تی و ئاماده‌كردنی پێرستێك له یاریده‌ده‌رانی به‌شی جێبه‌جێ كردن).\nچوار) ئه‌و ده‌سته‌یه له چالاكڤانان كه‌وتوونه‌ته به‌ر پرۆسه‌ی سه‌ركوت، ده‌بێ ببن به سه‌رمه‌شق و پێداگرانه ئه‌زموونه‌كانیان بخه‌نه خزمه‌ت ئه‌ندامان و چالاكانی دیكه‌ی بزوتنه‌وه (ئه‌مه هه‌مووی ئه‌ندامان و چالاكان ده‌گرێته‌وه، له رێبه‌رایه‌تی تا داوخوازان).\nئاماژه: ترس كاردانه‌وه‌یه‌كی سروشتی و خۆماكییه.\nیه‌ك) شێوه‌كانی ئاماده‌سازی:\nپێش له‌وه‌ی بابه‌تێكی ترسناك ڕووبدات، پێش به پێشبینی نه‌كراوی خۆتان بگرن. بۆ ئه‌مه‌ش له‌سه‌ر كێشه‌ی ده‌روونی و سۆزداری توێژینه‌وه بكه‌ن. چوونكه له‌وانه‌یه له ئه‌نجامی دۆخی ترسناكدا دروست ببن.\nكاتێك خه‌ڵك بزانن له كاتی ڕوودانی ڕووداوێكی ترسناكدا چ شتێك چاوه‌ڕوانییان ده‌كات، كه‌متر ده‌ترسن. گاڵته و پێكه‌نین یه‌كێ له ڕێگه كاریگه‌ره‌كانی كه‌م كردنه‌وه‌ی ترسه.\nدوو) شێوه‌كانی به‌رنگاربوونه‌وه:\nكادیرانی به‌رپرس له گۆڕه‌پاندا (بۆ نموونه له رێپێوان) ده‌بێ هه‌وڵبده‌ن له گێژبوون و ترسی خه‌ڵك كه‌م بكه‌نه‌وه. كاتێك خه‌ڵك و چالاكان له رێپێواندا سه‌رقاڵ بهێڵنه‌وه، توانیوتانه به‌سه‌ر ترسدا زاڵ بن و هۆی له ناوچوونی ڕه‌خساوه.\nرێكخستن و به‌ڕێوه‌چوون رێپێوان.\nرێپێوان به‌شی هه‌ره زۆری بزوتنه‌وه‌گه‌لی ئاشتیخوازانه‌ی له نیوسه‌ده‌ی ڕابردوو پێك هێناوه. سه‌رجه‌م ئه‌و كارانه‌ی كه‌وا بزوتنه‌وه‌ی ئاشتیخوازانه بۆ به‌ڕێوه‌بردنی رێپێوانێكی سه‌ركه‌وتووانه ده‌توانێ پێڕه‌وی بێ، ئه‌مانه‌ن:\nیه‌ك) ده‌توانێ چالاكان سه‌باره‌ت به ئه‌گه‌ری كرده‌وه‌ی سه‌ركوتكه‌رانه په‌روه‌رده بدات. (كرداری وه‌كو: به‌كارهێنانی له گازی فرمێسك رێژ، گرتن و لێدانی چالاكان).\nدوو) هه‌ستی یه‌كگرتووی له‌واندا به‌هێز بكه‌ن. ده‌توانێ به‌یارمه‌تی له‌به‌ركردنی سه‌مبولی یه‌كسان، خوێندنی سروود و به‌ده‌سته‌وه گرتنی پلاكارد و به‌ڕێوه‌چوونی رێپێوانی له ریزی رێك و پێك و به‌دیسیپلین بێت.\nسێ) به‌یارمه‌تی دابه‌شكردنی كار و دیاریكردنی ئه‌ركی چالاكان ده‌توانن سه‌رقاڵیان ڕاگرن. هه‌ندێ له ده‌سته‌كان ده‌بێ تایبه‌ت بۆ یارمه‌تی پزیشكی بن. هه‌ندێك به‌رپرسی ئاو و خواردن بۆ به‌شداربووانی رێپێوان و به‌م شێوه‌یه‌ش رێپێوان له یه‌ك هێلدا و بێ شڵه‌ژاوی به‌ڕێوه‌ده‌چێ. له ده‌سپێك و ئاخری رێزه‌كاندا پێشه‌نگ و پاشه‌نگ دانێن و به‌جۆرێك پلاكارده‌كان به‌رز بكه‌نه‌وه تا سه‌رنج ڕاكێش بێت.\nچوار) كارێك بكه‌ن تا چالاكان هێزی دژبه‌ر نه‌بینن. ئه‌مه ده‌بێ به هۆی كه‌مبوونه‌وه‌ی ترسی ئه‌وان. بۆ ئه‌م مه‌به‌سته ده‌توانن له ریزی یه‌كه‌مدا پلاكاردی گه‌وره به‌كار بێنن. هه‌روه‌ها ده‌نگه‌ده‌نگ و هاراوهۆریا دروست بكه‌ن (خوێندنی سروود و به‌كارهێنانی ته‌پل و ئامێری مۆسیقا) تا بتوانن كاریگه‌ری بخه‌نه سه‌ر هه‌ڕشه‌كانی هێز دژبه‌ر كه به بڵندگۆ ده‌یڵێن و ده‌نگێك به‌ركه‌وتنی داره‌ده‌ست و قه‌ڵغانی هێزی پۆلیس بكۆژن.


جه‌نگى سیخوڕى له نێوان ئه‌مه‌ریكا و روسیا ده‌ستپێده‌كاته‌وه\nءشارپرێس: حلمى ره‌سول ره‌زا\nجه‌نگى سیخورى سه‌ر له‌نوێ ده‌ست پێده‌كاته‌وه له نێوان دوو ركابه‌رى مه‌زن له‌سه‌ر گۆره‌پانى جیهان، ئه‌وانیش ویلایه‌ته یه‌كگرتوه‌كانى ئه‌مه‌ریكاو روسیایه، ئه‌وه‌ش له میانى ده‌ستگیركردنى كه‌سێكى ئه‌مه‌ریكى به‌ناوى بول ویلان- له‌لایه‌ن روسیاوه به تۆمه‌تى سیخوڕى كردن، ئه‌وه‌ش كاردنه‌وه‌یه به‌رانبه‌ر دادگایى كردنى –ماریا بۆتینا-ى روسى له‌لایه‌ن ئه‌مه‌ریكاوه.\nپێشتر ده‌زگاى ئاسایشى فیدراڵى روسى رایگه‌یاندبوو، رۆژى هه‌ینى كه‌سێكى ئه‌مه‌ریكى ده‌ستگیركردووه له كاتى كارى سیخوڕیكردندا.\nماڵپه‌رى " دایلى بیست" رایگه‌یاندووه، ئه‌و ئه‌مه‌ریكییه‌ى له‌لایه‌ن روسیاوه به تۆمه‌تى سیخوڕىكردن ده‌ستگیركراوه سه‌ربازى پێشووى ده‌ریاوانى ئه‌مه‌ریكایه و له پێشوودا وا ناسراو بووه په‌یوه‌ندی هه‌بوه به ئاژانسه‌كانى جێبه‌جێكردنى یاسا له جیهاندا له میانى كاركردنیدا وه‌ك سه‌رۆكى ئاسایشى جیهانى لاى كۆمپانیا تایبه‌ته‌كان.\nبول ویلان-ى ته‌مه‌ن 48 ساڵ، بۆ یه‌كه‌مجار سه‌ردانى مۆسكۆى كردووه له ماوه‌ى ده‌یه‌یه‌كدا، و په‌یوه‌ندى هاوڕێتى له‌گه‌ڵ سه‌ربازه روسه‌كاندا هه‌بووه و ده‌رباره‌ى هاوڕێكانى ده‌ڵێت، " ئه‌و روسیانه‌ى ماوه‌یه‌كى دورو درێژه له جیهانى رۆژئاوا دوورن".\nماڵپه‌رى دایلى بیست له زارى براى ویلانه‌وه گواستویه‌تییه‌وه كه ئاماژه‌ى به‌وه كردووه، براكه‌ى له‌لایه‌ن روسیاوه به تۆمه‌تى سیخوڕىكردن ده‌ستگیركراوه و خێزانه‌كه‌ى له 28ى دیسه‌مبه‌ره‌وه به‌ته‌واوه‌تى په‌یوه‌ندییان له‌گه‌ل نه‌ماوه، لاى خۆیه‌وه وه‌زاره‌تى ده‌ره‌وه‌ى ئه‌مه‌ریكا هیچ تێچاندێكى له‌و باره‌یه‌وه نه‌بووه ته‌نها ئه‌و نه‌بێت كه زانیارییان هه‌یه ده‌رباره‌ى ده‌ستگیركردنى بول.\nبه گوێره‌ى ماڵپه‌ڕه ئه‌مه‌ریكییه،كه حكومه‌تى روسیا هیچ به‌ڵگه‌یه‌كى پێشكه‌ش نه‌كردووه سه‌باره‌ت به‌وه‌ى ویلان سیخوڕى كردووه، هه‌مان ماڵپه‌ر قسه‌ى ئه‌فسه‌ره‌كانى پێشوى ده‌زگاى هه‌واڵگرى ئه‌مه‌ریكاى گواستووه‌ته‌وه كه پێیان وایه ده‌ستگیركردنى ناوبراو كاردانه‌وه‌یه به‌رانبه‌ر دادگاى كردنى –ماریا بۆتینا-ى روسى.\nبۆتیانا تۆمه‌تى پلانگێڕى و كاركردن وه‌ك سیخوڕێكى بێگانه‌ى دراوته پاڵ كه له به‌رژه‌وه‌ندى روسیا كارى كردووه، ده‌سه‌ڵاته‌كانى سكاڵاى ئه‌مه‌ریكى ده‌ڵێت، زانیاریان كۆكردووه‌ته‌وه و بۆیان روننبووه‌ته‌وه ناوبراو په‌یوه‌ندى له‌گه‌ڵ سیاسیه‌كانى ئه‌مه‌ریكادا هه‌بوه له رێگه‌ى كۆمه‌ڵه‌ى نیشتمانى بۆ تفه‌نگ.\nویلان له ئێستادا به‌رێوه‌به‌رى ئاسایشى جیهانى و لێكۆلینه‌وه‌یه له كۆمپانیاى –بورج وارنر- بۆ دروستكردنى پارچه‌كانى ئۆتومبیل له مێشیگان، و به گوێره‌ى تۆماره گشتیه‌كان كۆمپانیه‌كه 29 هه‌زار فه‌رمانبه‌رو زیاتر له 60 نوسینگه‌و شوێنى دروست كردنى هه‌یه له 18 وڵاتدا.\nویلان پێش ئه‌وه‌ى بچێته ئه‌و كۆمپانیایه، له پرۆسه‌كانى ئاسایشى جیهانى كۆمپانیاى –كیلى سیرفس- بۆ دامه‌زراندن كارى ده‌كرد، له نێوان ساڵانى 1988 و 2000 ئه‌فسه‌رى پۆلیس بوه له میشیگان، خزمه‌تى سه‌ربازى له ساڵى 1990 ه‌وه ده‌ستیپێكردووه و له هێزه‌كانى مارێنزدا له نێوان سه‌ربازه یه‌ده‌گه‌كاندا تاكو ساڵى 2001 ئه‌و كاته‌ى په‌یوه‌ندى كردووه به كۆمپانیاى –كیلى سیرفس- وه‌ك به‌رپرسی ته‌كنه‌لۆجیاى زانیارى.\nدوای دوو سال، مۆڵه‌تى سه‌ربازى پێدراوه به مه‌به‌ستى خزمه‌تكردن له عیراق، و تاكو ساڵى 2008 نه‌گه‌ڕایه‌وه كۆمپانیاى –كیلى سیرفس- كه رێگه‌ى پێدابوو كارى تێدا بكات به په‌یوه‌ندى به‌رده‌وام به ژماره‌یه‌ك له ئاژانسه فیدرالیه‌كانه‌وه.\nلاىخۆیه‌وه رۆژنامه‌ى " واشنتۆن پۆست" نوسیویه‌تى ویلان سه‌رباز بووه له سوپاى ئه‌مه‌ریكى و به‌هۆى دزیه‌وه له خزمه‌تكردن ده‌ركراوه و ئاماژه‌ى به‌وه كردووه، ویلان له ساڵى 2007 ه‌وه به شێوه‌یه‌كى ریكخراو سه‌ردانى روسیا ده‌كات و زانیاریه‌كى ته‌واوى ده‌رباره‌ى روسیا هه‌یه‌و به‌بێ كێشه ده‌توانێت به زمانى روسى قسه بكات.\nرۆژنامه‌كه ئه‌وه‌شى رونیكردووه‌ته‌وه، ویلان ساڵى 1994 په‌یوه‌ندى به سوپاوه كردووه و له چه‌ندین شه‌ڕدا به‌شدارى كردووه له دیارترینیان شه‌ڕه‌كانى عێراق له نێوان ساڵانى 2004 و 2006، پاشان له ساڵى 2008 له سوپا ده‌ركراوه به تۆمه‌تى دزیكردن.\nویلان ده‌رباره‌ى یه‌كه‌م سه‌ردانى بۆ روسیا له پێگه ئه‌لیكترونیه‌كه‌ى ده‌ڵێت، له كاتى جه‌نگى سارددا گه‌وره بووه و خه‌ونى ئه‌وه بوه سه‌ردانى روسیا بكات و چاوى به‌هه‌ندێك خه‌ڵك بكه‌وێت، ئه‌وانه‌ى ماوه‌یه‌كى زۆره له جیهانى رۆژئاوا دوورن، جاریكى دیكه ده‌نوسێت كه به‌ختێكى زۆر باشى هه‌یه له چاوپێكه‌وتنى كه‌سانى باش و روخۆشدا و هه‌ستاوه به گه‌شتكردنى زۆر خۆش له وڵاتدا..\nئه‌وه‌شی خستووه‌ته‌ڕوو، فێربوونى زمانى روسى زۆر قورسه، به‌لام به شێنه‌یى خوێندویه‌تى و له هاورێكانیه‌وه فێر بووه، له‌و هاوڕێیانه‌ى كه له سوپاى روسیادا خزمه‌تیان كردوه ویلان له ئه‌كاونته‌كه‌ى خۆیه‌وه چه‌ند په‌یجێكى بۆ كردونه‌ته‌وه.\nبراى ویلا ده‌ڵێت، براكه‌ى به مه‌به‌ستى ئاماده‌بون له ئاهه‌نگى هاورێیه‌كى كۆنى رۆیشتووه بۆ مۆسكۆ، ئه‌گه‌ر تۆمه‌تى سیخورىكردنى له‌سه‌ر یه‌كلایی بكرێته‌وه، پێده‌چێت بۆ ماوه‌ى 20 ساڵ زیندانى بكرێت.


“تیری تەرکەش “، لە ترکەش ، یـادێک لە عـــەوڵای مـام سەعــید هێـمای وەرە بەخشی پێشمەرگە، سەدیق بابایی – Peshmergekan\nیاری دێرینی ئاوارە و شەریفزادە. پیاوە ناسراوە لووت بەرزەکەی بناری قەندیل، مەکۆی پێشمەرگە. ڕاوێژکار ، ڕێنما، ئەو کەسایەتیە کە بە درێژایی تەمەنی سەنگەری شۆڕش لە مەڵبەندەکانی ( بەری مێرگان ونەڵێن)، وەک خۆی وتەنی: “هاندەری قەومەکەی بۆ پارێزگاری لە سەنگەری کوردایەتی و مەردایەتی” بوو.\nئەو وەک گەڵای ژیان بەخشی دار و دەوەنی لێرەوارەکانی قەندیل سەنگەری لە گیران نەهاتووی شۆڕش، جارێک شینایی ژیان و هۆمێدی بەقای میلەتەکەی پیر ئاسا بە دەڤەری پیران (شار) دەبەخشی. جارانی تر لووتکە بە لووتکەی شاخە بە هەیبەتەکانی وڵاتەکەی هەور ئاسا بەرەو بنارو پێدەشت دادەپۆشی تا بە نمە بارانی گیان بەخشی شۆڕش بزوێن و داکۆکی کاری مان ومانەوەی نەتەوەکەی بەرانبەر پەلاماری وشک هەڵێنانی داری تەمەنی کورد و کورایەتی لە وڵات بێت.\nلە کاتی بەستەڵەک و هەڵکردنی کڕێوەی زوقم و پەلاماری داپڵۆسێنەری ڕەوەی زستان ئاسای چلە ساڵەکانی دەورەی پاشایەتی نەیاری کورد، دەشتی بێتوێن و بناری سینەمۆکە بە پۆشینی بەرگی تووتنەوانی دەبوو بە لانکەی خۆسازدان و پشووی خۆ تەیار کردنی سەر لە نوێ بۆ بەر پەرچی پلانی دوژمی هار لە کوردستان.\nلە گەڵ سەرهەڵدانی گزنگی خۆری هەر دەرفەتێکی نوێ دیسان هاوشانی قاسپەی کەوی کۆسارانی بناری (زەویان و خەرپاپ ) بە قرمەی بڕنوی شانی مژدەی نۆژەن کردنەوەی (قەڵاتی مووتاوێ ) بە تامەزرۆیانی ژیانی سەرفراز و ناهۆمێد کردنی هەوڵی نەزۆکی دوژمنانی جێگیر لە ( پەسوێ و جەڵدیان ) بە گوێ دۆست و دوژمن دا دەچڕی.\nئەو لە پەنا شێرە کوڕانی (لاجان)، سەڵای دەوامی شۆڕش هەمدیس وەک چۆمە بە خرۆشەکەی (بادیناوێ ) شیو بە شیو و دۆڵ بە دۆڵ ئاودێری دڵی تامەزرۆی وڵات پەروەری دەکرد.\nمێژووی ئەم وڵاتە لە کۆنەوە شاهێدی ئەم ڕەوتە بۆ بەر ئەنگاری دوژمنی هێرشکار لە هەر لایەک و لە هەر سەردەمێک بووە. ئاسەوارەکان راستی ئەم وتە دەسەلمێنن.\n(زەنگیاوێ ) لەوە دەچێت سەردارێکی ئاشووووریەکان بووبێت کە کاتی هێرش لە ٨٣٢ ی پێش زاین بۆ سەر مووساسیر لە ڕەبەت و ناوچە دەکوژرێت و ناوەکەی لەم گوندە دەچێتە نێو مێژووی ناوچەکە. لە سەردەمی کۆماری ئێسلامی ناسر کازمی فەرمانداری پێشوو فەرماندەی سپا لە پاوە ( دەورە دیتووی لۆبنان) وەک فەرماندەری هێزەکانی کۆماری ئێسلامی لە پیرانشار لە ٦/٦/١٣٦١ هەر لەم ناوچە لە هێرشێکدا بۆ سەر پێشمەرگەکانی حێزبی دێمۆکرات بە دەردی زەنگیاو چوو.\nعەوڵای مام سەعــید کاتێک ئیتر بە هۆکاری هەڵکشانی زۆری تەمەن هێزی لەش مەودای درێژە پێدانی ڕێچکە پیرۆزەکەی وەک جاران پێنادا لە ئامێزی “قەومە” بە وەفا کەی واتە خەڵکی ترکەش و دەوروبەر بە پێشوازی گەرمەوە ڕێزی لێ دەگیرا. ئەو سەرەڕای ئەوە لە ناوچەی ژێردەسەڵاتی دوژمندا ڕۆژانی کۆتایی تەمەنی تێدەپەڕاند، قەت لە ئامۆژگاری و ڕێنوێنیەکانی بۆ دەورو بەر دەست هەڵناگرێت.\nڕۆژێک لە دایرەی (ئێتلاعاتی سپای پاسدارانی پیرانشار) بانگهێشت دەکرێت. بەر پرسی دایرەکە بە تووڕەییەوە پێی دەڵێن”پیرە مەرد، اگر دست از این تحریکات در میان مردم بر نداری تو را بە جوخە اعدام خواهم سپرد.”\nلە وەڵامدا پیری سەنگەری کوردایەتی و مەردایەتی دەستێک بە سمێڵە سپیەکانی دا دێنێت و بە شێوازە تایبەت و گفتەکە شیرینە کەی خۆی لە وەڵامی کابرای داگیر کەر دا دەڵێ : ” جا کوو بم کەنەوە بە پیاو!”\nمام عەوڵای ڕەحمەتی بە ئەم شێوە بە بەر پرسی بکوژانی کورد دەسەلمێنێ ئەو بە هۆی پیری و پەک کەوتەیی هێزی درێژەی خەباتی لێ ئەستێندراوە . لە بەر ئەوە بە ناچار لە ژێر دەستی ئەواندا دەژیت. ئەگەر بێتوو ئەوان وک ئەو وتوویە گوللە بارانی کەن ، ئەوکات ئەو سەر لە نوێ شەرەفی کوردایەتی و پیاوەتی کە بە ژیان لە ژێر دەستی ئەواندا خەوشدار دەزانێ بۆی دەگەڕێتەوە .\n . دوو گوند لە بناری قەندیلی چکۆڵە. پیرانشار\n٤ . قەڵایەکی هەرە کۆن ٢٥٠٠ ساڵ بەر لە زاین. ناوچەی پیرانشار\n . دوو پادگانی مەزنی جێگیر کراو لە سەردەمی پاشایەتی پاڵەوی . ناوەندی گوڵە باران کرانی مامۆستای قوتابخانەی نووسەر ، داریوش نیکوو خەڵکی کرماشان و چەند نەیاری تری پاڵەوی لە دەڤەری هۆرامان.\n. گوندێکی ناوچەی پیرانشار.\n. بادیناوێ، بە جێ ماو لە نێوی بەهدینان واتە دینی بەهی یان پیرۆز.\n . لە کتێبی ئەوێستا ، زەنگیاو Zanigaw لە پاڵەویدا zenigaw لە فارسیدا زنگیاب و لە گوتنی ناوچەکەدا زەنگیاوێ هاتوە . لە سەر دەمی کەیکاوس کیانی بە دەستیئ ئەفراسیاو دەکوژرێت. یوستی ، بە خاوەنی گاوی زیندوو نێوی دەبات . سەر چاوە فرهنگ ایران ص . ٥٤٧\nزەنگیاو سەرۆکی ئاشووریەکان لە پەلامار بۆ سەر ئۆراتۆریای یان ئۆراتۆرەکان ٨٣٢ پ .ز دەکوژرێت نێوی ئەم گوندە لەو کاتەوە ڕەنگە بە جێ مابێت.\nشەڵمانس یا شەڵماش لە ناوچەی سەردەشت لەو کاتەدا وەک یەکێک لە پادشاکانی ئاشوور لە هێرشی بۆ ناوچەی ڕەبەت ( مووسادسیر) تووشی شکست دەبێت وەک نێوی ئەو هێرش کارە بە جێ ماوە .\nیادی بەرز وبەڕێزتر. سدێق بابایی ١٧/٦/٢٠٢٢\nبۆ داگرتنی بابەتەکە بە پ د ف


توركیا و عێراق رێككه‌وتنێكى بازرگانى گرنگ واژده‌كه‌ن\nهەواڵ / ئابوری :: 06/05/2018 :: 256 جار بینراوە\nتاگ :: ئابوری بازرگانی باج و رسومات\nوه‌زیرى بازرگانى و گومرگى توركیا، دواى كۆبوونه‌وه‌ى له‌گه‌ڵ ئیبراهیم جه‌عفه‌رى وه‌زیرى ده‌ره‌وه‌ى عێراق ئاشكرایكرد، له‌گه‌ڵ عێراقدا گه‌یشتینه لێكتێگه‌یشتنێك، كه له ئایینده‌یه‌كى نزیكدا رێككه‌وتنى نه‌هێشتنى باجى دووسه‌ره واژۆ بكه‌ین.\nبوڵند توفنچى، وه‌زیرى بازرگانى و گومرگى توركیا، رایگه‌یاند "له چوارچێوه‌ى كۆبوونه‌وه‌ى لیژنه‌ى هاوبه‌شى ئابوورى توركیا عێراق كه له ئه‌نكه‌رى پایته‌ختى توركیا به‌ڕێوه‌چوو، له‌گه‌ڵ عێراق گه‌یشتینه لێكتێگه‌شتن سه‌باره‌ت به نه‌هێشتنى باجى دووسەرە".\nتوفنچى راشیگه‌یاند "نه‌هێشتنى باجى دووسه‌رە، كاریگه‌رى زۆرى ده‌بێت له‌سەر په‌ره‌پێدانى په‌یوه‌ندییه بازرگانییه‌كانى نێوان ئه‌نكه‌ره و به‌غدا و بته‌وكردنى بنه‌ما یاساییه‌كان بۆ بازرگانان و پیاوانى خاوه‌نكارى هه‌ردوو وڵات.\nرۆژی هه‌ینى له ئه‌نكه‌ره كۆبوونه‌وه‌ى لیژنه‌ى هاوبه‌شى ئابوورى توركى عێراق ده‌ستى به‌كاره‌كانى كرد، به‌مه‌به‌ستى په‌ره‌پێدانى په‌یوه‌ندییه ئابوورى و بازرگانییه‌كان له نێوان هه‌ردوولا و نه‌هێشتى ئاسته‌نگ و رێگرییه‌كان.\nئابوری :: 24 کاتژمێر پێش ئێستا


حوزه‌یران 2018 – Maktabirabar.com\nلە بە‌رامبە‌ر ھە‌وڵ و ماندوو بوونە‌كانیان لە ماوی ڕابردوو بۆ ھە‌ڵبژاردنە‌كان جە‌نابی ڕابە‌ری گشتی مامۆستاعیرفان علی عبدالعزیز ئە‌مڕۆ٢٧/٦/٢٠١٨ لە نوسینگە‌ی تایبە‌تی بە‌ڕێزیان لە شاری سلێمانی سوپاسنامە‌ی بە‌خشیە ھە‌ر یە‌كە لە كاك حاجی لوقمان حسێن و مامۆستاحسن شێخانی و مامۆستا سە‌لام كریم\nبەرێز مامۆستا عرفان علی عبدالعزیز رابەری گشتی بزوتنەوەی ئیسلامی ئەمرۆ چوارشەممە رێکەوتی ٢٠١٨/٦/٢٧لە نوسینگەی تایبەتی خۆێ لە شاری سلێمانی پێشوازی کرد لە بەرپرسو ئەندامانی مەکتەبی خوشکانی بزووتنەوەی ئیسلامی. فۆتۆ:یوسف زین الدین\nبەرێز مامۆستا عرفان علی عبدالعزیز رابەری گشتی بزووتنەوەی ئیسلامی ئەمرۆ چوارشەممە رێکەوتی ٢٠١٨/٦/٢٧ لە شاری سلێمانی لە گەل ئەندامانی سەرجەم مەڵبەندەکانی بزوتنەوەی ئیسلامی کۆبویەوە ئەمەو لە کۆبونەوەکەدا بەرێز رابەری گشتی تیشکی خستەسەر روداوەکانی ئەمروێ جیھان و کوردستان و دواتر لە نزیکەوە گوی لە سەرنجی ئامادەبوانی کوبونەوەکە گرت. فۆتۆ:یوسف زین الدین\nبەرێز مامۆستا عرفان علی عبدالعزیز ڕابەری گشتی بزووتنەوەی ئیسلامی ئەمرۆچوار شەممە رێکەوتی ٢٠١٨/٦/٢٧لە شاری سلێمانی سەرپەرشتی کۆبونەوەی مەکتەبی رێکخستنی کرد. فۆتۆ:یوسف زین الدین\nبەرێز مامۆستا عرفان علی عبدالعزیز ڕابەری گشتی بزووتنەوەی ئیسلامی لە نوسینگەی تایبەتی خوێ لە شاری سلێمانی ئەمرو سێ شەممە بەرواری ٢٠١٨/٦/٢٦پێشوازی کرد لە لقی شارەزووری پەیوەندی ئیسلامی خوێندکارانی كوردستان.\nدیداری رابەری گشتی بەرنامەی تاوتوێ لە کەناڵی ئاسمانی NRT\nدیداری رابەری گشتی لە کەناڵی ئاسمانی KNN\nبه‌ڕێز مامۆستا عیرفان عه‌لی عبدالعزیز ڕابه‌ری گشتی بزووتنه‌وه‌ی ئیسلامیی له‌شاری هه‌ولێر ڕۆژی ١٩/٦/٢٠١٨ سە‌رپە‌رشتی كۆبوونە‌وە‌ی مە‌كتە‌بی سیاسی كرد... له‌كۆبوونه‌وه‌كه‌دا تیشك خرایه سه‌ر بارودۆخی سیاسیی ئه‌مڕۆی هه‌رێمی كوردستان و عێراق و ناوچه‌كه به‌گشتی. له‌ته‌وه‌رێکی تری كۆبوونه‌وه‌كه‌دا مه‌كته‌بی سیاسی بزووتنه‌وه‌ی ئیسلامی تاوتوێی هه‌ڵبژاردنه‌كانی داهاتووی په‌رله‌مانی كوردستانی كردو نه‌خشه ڕێگایه‌كی له‌م باره‌یه‌وه خسته‌ڕوو.


روحانی له پەیوەندییەکی تەلەفۆنیدا لەگەڵ پوتین رەخنەی له هێرشی تورکیا بۆ سەر عەفرین گرت\n2018-02-06 [08:13 AM]\nدوای ئەوەی بەرپرسانی کورد له عەفرین، رووسیایان بەوه تۆمەتبار کرد که له هێرش بۆ سەر عەفرین دەستی لەگەڵ تورکیا هەیه، "حەسەن روحانی" سەرۆک کۆماری ئێران له پەیوەندییەکی تەلەفۆنیدا لەگەڵ "ڤلادیمیر پوتین" سەرۆک کۆماری رووسیا، دژایەتیی خۆی بۆ بوونی هەر هێزێکی بیانی له سووریا به بێ رەزامەندیی گەل و حکومەت راگەیاند.\nروحانی له گفتوگۆیەکەیدا لەگەڵ پوتین گوتوویەتی، به بڕوای ئەو درێژەی هێرشەکانی تورکیا بۆ سەر "باکووڕی سووریا" له بەرژەوەندیی هیچ کام له وڵاتانی ناوچەکه نییه و هیواداره هەموو وڵاتانی ناوچەکه رێز له سەرەوەریی خاک و دەسەڵاتی سووریا بگرن.\nسەرۆک کۆماری ئێران داوای هاوکاریی هاوبەشی تاران، ئانکارا و مۆسکۆ بۆ گەڕاندنەوەی ئارامی و جێگیریی سووریا و رووبەڕوو بوونەوەی تیرۆر کردووه.\nلەم گفتوگۆیەدا پوتین گوتوویەتی: "بوونی هەر هێزێکی سەربازی له سووریا دەبێت به رەزامەندیی حکومەت و رێگەپێدانی ئەنجومەنی ئاسایش بێت، جگه لەوه، دەستوەردانی له کاروباری وڵاتێکی سەربەخۆیه."\nزیاتر له دوو هەفتەیه سوپای تورکیا و هێزەکانی "سوپای ئازاد"ی سووریا که چەندین گروپی ئیسلامیی توندڕەو پێکهاتووه، هێرشەکانیان بۆ داگیر کردنی "عەفرین"ی رۆژئاوای کوردستان دەست پێکردووه و تاکو ئێستا جگه له کوژرانی هێزەکان، له هێرشە ئاسمانییەکانی تورکیا بۆ سەر ئەم ناوچەیه، به دەیانی هاوڵاتیی مەدەنی کوژراون که بەشێکی زۆری ژن و منداڵن.\nئەم هەواڵە 1249جار خوێندراوەتەوە


لە سەرەتای پایزی ساڵی(١٩٧٦)لە گەڵ كاك فازڵ كریم ئەحمەد( مامۆستا جەعفەر) له‌خانه‌قینه‌وه هاتین بۆ سلیمانی بۆ لای مامۆستا موحسن مه‌به‌ستمان بوو كاك شاسوار جەلال( ئارام) ببینین بۆ تێگەیشتن لە شێوەو شێوازی کاری یەکێتی و پایە و جۆری کارکردنی کۆمەڵە لە ناو یەکێتی و ئامۆژگاری و راسپاردەی ئەو بۆ رێکخستنەکانی (هەرێمی پێشرەو )، جگه‌له‌وه‌ش هه‌ندێ گلەیی و رخنەمان لە كاك حكمەت محەمەد كریم (مەلا بەختیار) هه‌بوو ویستمان به کاک ئارامی بڵێین.\nسنوری هه‌رێمه‌که ئه‌وکات بەغدا، مەندەلی، خانەقین وگەرمیانی لە خۆدەگرت، شەهید سادق، مامۆستا جەعفەر، مامۆستا موحسن، دڵشاد مەولود و عیماد ئەحمەد ئەندامی كۆمیتەی هەرێمەكە بوون.\nدوای پەیوەندیکردن بە رێکخستنی سلێمانیەوە بۆ دیدارەکە ،کاک ئازادی مەلا دانرابوو بۆ ئەوەی بمانباتە لای کاک ئارام لە کات و شوێنی دیاری کراو لە (ئەسحابە سپی )لە گەڵ مامۆستا جەعفەر و مامۆستا موحسن ئامادەبووین و کاک ئازادی مەلا هات و وای پێی باش بوو یەکێکمان بچین بۆ لای کاک ئارام لە بەر ئەمنیەت و خۆپاراستن ، مامۆستا جەعفەر ووتی: با عیماد بچێ  ئیتر لە گەڵ کاک ئازاد له ئه‌سحابه سپیه‌وه شۆربووینەوه بۆ خوارەوە بەرەو گەرەگی سەرشەقام، چوینە کۆڵانێکی تەسک و باریک، کەسێک لە نزیك دەرگای خانوویەکی گڵ رووەو گۆیژە راوەستابوو ،كاك ئازاد سڵاوی لێ كرد و بە مستی راستی سێ جار لە دەرگاکەی دا و بێ چاوەروانی و بەدەمەوە هاتن لە گەڵ خۆی منی برده ژوورەوە ،یەکسەر چاوم كەوتەسەر خێزانێک لە بەرهەیوانێک دانشتوون كە بە سەر دوو ژووردا دەیڕوانی،خەریکی چا خواردنەوەن ،دەرگای دەرەوە و بەرهەیوانەکە چەند هەنگاوێك لە یەك دوور بوون ،دیارە خاوەن ماڵەکە ئاگاداری دیدارەکەی ئێمە بوو ، دوای سڵاو و ئەحواڵ پرسین ،دەرگای ژووری تەنشتیان کردەوە بۆ من، چوومە ژوورەوە و کاک ئازادیش لای ئەوان مایه‌وه.\n من کاک ئارامم لە کۆتایی ساڵی (١٩٧٤)لە چۆمان بینیبوو لە (سكرتاریەتی یەکێتی لاوانی كوردستان)، بەڵام ئەم جارە جیاواز بوو، که بینیم شەرواڵێک و کراسێکی لەبەر بوو ،دەم وچاوی هیلاك ،دەست و پەنجە زەرد هه‌ڵگەراو، چاویلكەكەی لە چاو بوو، جانتایەکی بچووک و چەند وەرەقە وقەڵەمێك و تێپێكی ئاوی له‌به‌ر دەست بوو، ژوورەكە بچووك و بنمیچەكەی نزم بوو، پەنجەرەكەی لە سەر هەیوان وچەند بستێك لە ئەرزەكە بەرزتر بوو، بە په‌ردەیەكی قوماش داپۆشرابوو ،ژوورەكە زۆر رووناك نەبوو ،تەنها ژێر نوێنیكی تیابوو ،چەند لێفە و دۆشەك و سەرینی لە سەر دانرابوو، راخەرێك بە قەد نیوەی ژوورەكە راخرابوو ،كاك ئارام چوار مشقی لە سەر ئەرزەكە دانشتبوو، هەڵساو تەوقەی لە گەڵدا کردم و لە به‌رانبەری خۆی داینیشاندم\nله‌وێدا رۆڵی مام جلالی بەرز نرخاند لە هەڵسانەوەی و هەڵگیرساندنی شۆرش لە كوردستان لە دواییدا من هاتمە سەر ئەسڵی مەقسەد بۆ گلەیی وگازندەو رەخنەبارانی کاک بەختیار، وتم: ئەو هەموو رۆژێک لە شەقامەکانی سلێمانی دەسورێتەوە و خەڵک ئەیبینێت و هەواڵ بۆ پووری لە خانەقین دەنێرێت و ئێمەش وامان بڵاو کردۆتەوە کە مەلا بەختیار لە لایه‌ن ئەمنی عامەوە گیراوە، وتم ئێمە دەترسین ئەمیش تووشی گرتن بێت و زیانێکیتر بەر رێکخستن بکەوێ، من قسەم ده‌کرد و ئەو هەر گوێی دەگرت، كە قسەكانم تەواو بوون،کاک ئارام هەڵساو لە سەر هەر دوو ئەژنۆی دانیشت ووتی: گلەیی و ره‌خنەکانتان لە مەلا بەختیار لە ئەلفە وە بۆ یاء ناحەق و نادروستە، ئەو ئێستا خەریکی رێکخستنەكانی کۆمەڵەیە وپەیوەندی بە هەموو رایەڵەکانی رێكخستنەوە دەكات، هەر رۆژێك و لە شارێكە ئەو هەموو کارەكانی رێكخستنی لە ئەستۆ گرتووە دەتانەوێت لە ژوورەوە دابنیشێت و ئەرکەکانیش بە قودرەتی قادر جێبەجێ بكرێن؟! ئینجا وتی: باشە ماوەیەکی تر ئەیبینم ،حاڵی حازر لە شار نییە دوایش نامەیەکتان بۆ دەنێرم له‌و باره‌یه‌وه.\nدوا قسەم دەربارەی كاك ساڵح سێوك (شێروان شێرەوەندی) بوو كە پێش رۆژێك لە جادەی سجن بینیم ،زۆر بێ تاقەت و بێزار بوو لە مانەوە لە شار و نە ناردنی بۆ دەرەوە ،دەیووت هاورێیانی رێكخستن دەستی دەستیم پێ دەكەن ئەگەر بەم زووانە بۆم جێبەجێ نەكەن ئەگەرێمەوە، بە كاك ئارامم ووت: هاورێیەكمان هەیە دەیەوێ پەیوەندی بە شۆرشەوە بكات و بچێتە دەرەوە چەند رۆژێكە لە شارەو هاورێیانی ئێرە هاوكاری ناكەن بۆ رۆشتنەكەی، ئەویش ووتی :خۆتان دەزانن پەیوەندیكردن بە مەفرەزەكانەوە ئاسان نییە، ئێمە لە سەرەتادا هەموو كەسێك نانێرینە دەرەوە، پێشمەرگەی ئەم شۆرشە جیاوازە لەگەڵ پێشمەرگەی جاران لە رووی رەوشت و بیر و تەحەمول وهەڵسوكەوتەوە، منیش بە دوور و درێژی وەسفی كاك شێروان شێرەوەندیم كرد لە هەموو روویەكەوە وەكوو ئەوەی بڵێم: ئەم كەسە دەمانچەیەكی چواردە خۆری سێ لەسەر سێی ،لاكەلی،تەرەقە سوورە ،ئەڵقەدار..!! لە دوایدا ووتی باشە با سەبر بگرێ بۆی جێبەجێ دەكەین.\nپاش ماوەیەك كاك بەختیارم لە بەغدا بینی، دەستی كرد بەگلەیی و ووتی: بۆ لای كاك ئارام رەخنەت لێ گرتووم ، ده‌بوایه پێش ئەوه‌ی لای ئه‌و ره‌خنه‌م لێبگریت لای خۆم باست بتکردایه ؟سەرەتا بە زەردەخەنەیەك و سەر بادانەوە حاشام لێكرد، به‌ڵام ئه و به‌شتێکی سه‌یر که‌شفی کردبوو ووتی:كاك ئارام باسی هاورێیەكی هەرێمی پێشرەو کرد، كە هاتۆته لای سۆرانیەكەی باش نەبووە، لە ناوماندا ته‌نها تۆ سۆرانیەكەت باش نییە ئەبێت تۆ بیت!


زایه‌ڵه‌ی ده‌نگده‌ران له ئه‌مریكا ده‌بیسترێ |\n← Iranian Media Reports the Arrest of Four UK-linked Kurds\nVideo: alcohol smuggling, job for the dispossessed →\nزایه‌ڵه‌ی ده‌نگده‌ران له ئه‌مریكا ده‌بیسترێ\nPosted on November 6, 2010 by SHARIF BEHRUZ\nده‌وترێ كه هه‌ڵبژاردنه‌كانی نێوانخولی ئه‌مریكا هه‌ڵسه‌نگاندنێكی سه‌رپێیه له سه‌ر كارنامه‌ی سه‌رۆك كۆمار و حیزبی ده‌سه‌ڵاتدار و ئه‌گه‌ری سه‌ركه‌وتنه‌وه‌ی حیزبی حاكم و بردنه‌وه‌ی سه‌رۆككۆماری له خوڵی دووهه‌م دا ده‌رده‌خات. ئه‌گه‌ر ئه‌وه پێوانه بێت له‌وانه‌یه كه دێموكراته‌كان به سه‌رۆكایه‌تیی ئوباما یان بێ ئه‌و، ئه‌و شانسه‌یان نه‌بێت دووباره بچنه كۆشكی سپی و ئه‌وه له حاڵێكدایه كه دوو ساڵ له‌وه‌پێش هه‌مان لافاو له ئه‌مریكا هه‌م كۆشكی سپی بۆ دێموكراته‌كان مسۆگه‌ر كرد و هه‌میش هه‌ر دوو به‌شی كۆنگرێسی به ته‌واوی بۆ دێموكراته‌كان قۆرخ كرد.\nرۆژی ٢ی نوامبری ٢٠١٠، هه‌ڵبژاردنه‌كانی نیوانخولی ئه‌مریكا گشت ئه‌نجومه‌نی نوێنه‌ران و به‌شێك له ئه‌نجومه‌نی باڵای ئه‌مریكا واته سێنای ئه‌مریكا و به‌شێكی به‌رچاو له فه‌رماندارییه‌كانی خسته به‌ر كێبه‌ركێه‌ی دێموكرات و كۆماریخوازه‌كان.\nله‌و راپرسییانه‌ی كه پێش هه‌ڵبژاردن كرابوون مه‌زه‌نده ده‌كرا كه كۆماریخوازه‌كان له هه‌موو به‌شه‌كان براوه‌ی ئه‌م هه‌ڵبژاردنانه بن و گومانی ئه‌وه ده‌كرا نه‌ته‌نیا له ئه‌نجومه‌نی نوێنه‌ران به‌ڵكوو له‌وانه‌یه له ئه‌نجومه‌نی باڵاش كۆماریخوازه‌كان زۆرینه وه‌ده‌ست بێنن. دیاره به‌شێكی هه‌ره زۆری فه‌رماندارییه‌كان وه‌ده‌ست كۆماریخوازه‌كان كه‌وتن و له ئه‌نجومه‌نی نوێنه‌راندا زۆرینه‌یان ده‌سته‌به‌ر كرد و له سێناش له بردنه‌وه‌ی نزیك بوون به‌ڵام به كه‌مینه‌یه‌كی به‌هێز به‌سه‌نده‌یان كرد.\nله ده‌ركه‌وتنی ئاكامی ئه‌و هه‌ڵبژاردنانه‌دا خاڵی جێگای سرنج – كه باسی ئێمه نیه – ئه‌وه‌یه كه بۆچی له ماوه‌یه‌كی ئاوه كورتدا دێموكراته‌كان ئه‌و گه‌رم‌و گوڕییه‌ی به ده‌نگده‌رانیان دابوو له‌م هه‌ڵبژاردنانه‌دا به‌دی نه‌ده‌كرا و تووشی ئه‌م شكسته مێژووییه بوون، به‌ڵام ئه‌وه‌ی بۆ گشت لایه‌ك جێگای سه‌رسووڕمان نه‌بوو و روون بوو، ده‌ره‌وه‌ی ئه‌مریكاشی له گه‌ڵ بێ، ئه‌وه بوو كه هه‌ڵبژاردنه‌كانی ئه‌مریكا له‌وپه‌ڕی كه‌ش و هه‌وای ئازادادا به‌ڕێوه ده‌چن و گشت لایه‌ك بڕوایان به راسته‌قینه‌بوونی پرۆسه‌ی دێموكراسی له‌م وڵاته‌دا هه‌یه و بێ یه‌ك و دوو هه‌موو لایه‌نه‌كان، ده‌سه‌ڵاتدارانیشی له گه‌ڵ بێ، ئاكامی هه‌ڵبژاردنه‌كان وه‌ك خۆی وه‌رده‌گرن و گۆرایه‌ڵی ده‌بن.\nئه‌و له حاڵێكدایه كه له زۆربه‌ی وڵاتانی دیكتاتۆرلیدراوی وه‌ك ئێران كه ژێستی دێموكراسی ده‌ردێنن – به‌داخه‌وه هێندێك جار بۆیان سه‌ریش ده‌گرێ – به‌ڵام خه‌ڵك هیچ بڕوایه‌كیان به پرۆسه‌ی درۆیینی هه‌ڵبژاردن له‌م وڵاته‌دا نیه و له سه‌ره‌تای دابێژتنه‌كان را بگره تا ژماردن و ریزكردنی ده‌نگه‌كان، ده‌زانن گاڵته به ده‌نگ و مافیان ده‌كرێ.\nدیاره دێموكراسی و وڵاتی دێموكرات هێندێك پێوانه‌ی ناسراو و تایبه‌تیی هه‌یه و ئه‌گه‌ر هه‌ڵسه‌نگاندنێكی دادپه‌روه‌رانه و بێ لایه‌نانه له سیستمی سیاسیی ئێران له ژێر ده‌سه‌ڵاتی رێژیمی ئاخووندیدا بكرێ بۆمان ده‌رده‌كه‌وێ كه ئێران مه‌ودایه‌كی زۆری له گه‌ڵ ئه‌م پێوانانه‌ی دێموكراسی هه‌یه كه سه‌ره‌كیترینیان نه‌بوونی مه‌ودا بۆ ده‌ربرینی رای ئازاده.\nمێدیای ئازاد وه‌ك ستوونی چواره‌می وڵاتێكی دێموكرات رۆڵی یه‌كلاكه‌ره‌وه‌ی له پرۆسه‌ی هه‌ڵبژاردن له وڵاتێكدا هه‌یه. له ئه‌مریكا مێدیای به‌توانا و سه‌ربه‌خۆ رۆڵی ئه‌ساسی و سه‌ره‌كییان هه‌یه له خستنه‌ڕووی كێشه‌كان و لایه‌نه‌كان و باس و لێدوان و روونكردنه‌وه بۆ هاووڵاتیان و ده‌نگده‌ران. له ئه‌مریكا به سه‌دان كاناڵی ناوچه‌یی و سه‌رتاسه‌ری هه‌ن كه هه‌ر یه‌ك به شێوه‌ی ئازاد و به بێ سانسۆر بیر و هزری خه‌ڵك له مه‌ر بژارده‌كانیان ده‌وڵه‌مه‌ند ده‌كه‌ن. به‌ڵام له ئێراندا خه‌ڵك ته‌نیا مافی ئه‌وه‌یان هه‌یه رووخساری راسته‌قینه‌ی ده‌سته‌چیه‌له‌كان و پرسه‌كانی وڵات ته‌نیا له زمانی خودی مێدیاكانی ده‌سه‌ڵات ببیسن و ببینن و مێدیای ئازاد له ئێراندا نه ته‌نیا ده‌رفه‌تی هه‌ناسه‌كێشانی نیه به‌ڵكوو بیری ئازادیش له نوتفه‌دا ده‌خنكێندرێ.\nبه‌ڵام له هه‌مووی گرینگتر له هه‌ڵبژاردنه‌كانی ئه‌م دواییانه‌ی ئه‌مریكادا گوێگری ده‌سه‌ڵات له راو بۆچوونی خه‌ڵكه له سه‌ر ره‌وڕه‌وی سیاسه‌تی ناوه‌نده‌كانی ده‌سه‌ڵات له ئه‌مریكا به‌تایبه‌تی ئیداره‌ی ئوبامایه له هه‌مبه‌ر هاتنه‌ئارای هێندێك سیاسه‌تی نوێی نێوخۆی و ده‌ره‌وه له دوو ساڵی رابردوودا سه‌ره‌ڕای دژایه‌تیی به‌رچاوی كۆماریخوازه‌كان – به بێ له‌به‌رچاوگرتنی ئه‌وه كه گه‌لۆ ئه‌م ئاڵوگۆڕانه باش بوون یان خراپ، به قازانجی هاووڵاتیان بوون یان نا كه ئه‌وه باسێكی تره – كه ئه‌و ئاكامه‌ی لێكه‌وت كه دێموكراته‌كان له رۆژی سێ شه‌ممه‌دا تووشی بوون. رۆژی داوای ده‌ركه‌وتنی ئاكامه‌كان باراك ئومابا وتی كه گوێی له ده‌نگی خه‌ڵك بووه و له هه‌وڵی به‌یه‌كه‌وه‌كاركردن له‌گه‌ڵ هه‌ر دوو لایه‌ن ده‌بێ. ده‌نگۆی ئه‌وه هه‌یه كه سه‌رۆكی ئه‌نجوومه‌نی نوێنه‌رانی كۆنگرێسی ئێستا كه له دێموكراته‌كان بوو واز له سه‌رۆكایه‌تیی دێموكراته‌كان له ئه‌نجومه‌نی نوێنه‌راندا بێنێ.\nپاش هاتنی سه‌ر شه‌قامه‌كانی خه‌ڵكی ئێران و دروشمه‌كانیان دژی ده‌سه‌ڵات پاش شانۆگه‌ریی هه‌ڵبژاردن، ده‌سه‌ڵاتدارانی رێژیم له جیاتی گوێگرتن له خه‌ڵك و پێچانه‌وه‌ی بارگه‌وبنه‌یان و ملكه‌چكردن بۆ ویست و داخوازییه‌كانی خه‌ڵك، خه‌ڵكیان به “خرتوخاك” نێو برد و وتیان كه هه‌رچی به سه‌ر نارازییان بێت “بۆخۆیان به‌رپرسیان” نه‌ك به‌رپرسان و ده‌سه‌ڵاتبه‌ده‌ستان.\nلێره‌دایه كه روخساری راسته‌قینه‌ی دێموكراتیكبوونی سیستمی سیاسی له ئه‌مریكادا و سه‌ڕه‌رۆ بوون و خۆ به خاوه‌نی مڵك و ماڵی خه‌ڵك زانینی رژێمی كۆماری ئاخووندی ده‌رده‌كه‌وێ . \nThis entry was posted in ووتار و بابەت. Bookmark the permalink.


حكومەتی ئایندەی عێراق لەنێوان بەرداشی (ئەمریكا)و (عەجەم)دا !\nلەبەرئەوەی پرۆِسەی دیموكراسی لەم وڵاتانەی رۆژهەڵات بەگشتی و رۆژهەڵاتی ناوینیش بە تایبەتی لەسەرەتا و لە قۆناغی گاگۆڵكێدان،بۆیە هەمیشە بە ناڕێك و پێكی پیادەدەكرێن و لەسەر زەمینەی واقع بەهەڵە و بەسەقەتی دەچەسپێندرێن،عێراقیش وەك یەكێك لەو وڵاتانە و میراتگری سیستەمێكی دیكتاتۆری و تاكڕەوی دڕندە و دوای 15 ساڵیش لە رووخاندنی ئەو سیستەمە هێشتا بنەما سەرەكیەكانی دیموكراسی بەتەواوەتی هەزم نەكردوە و لێشیتێنەگەیشتوە،هەربۆیە دوای هەموو پڕۆسەیەكی هەڵبژاردنی پەڕلەمان و ئەنجومەنەكان كۆمەڵێك رەخنە و گلەیی و تانە لە ئەنجامەكان و سەرتاپای پڕۆسەكە دەدرێت و ناو وناتۆرەی تەزویركردن و ساختەكاریشی دەدەنە پاڵ،ئەوەتا ئەم پڕۆسەی هەڵبژاردنەی پەڕلەمانی عێراق بۆ خولی چوارەم زۆرترین راز و گلەیی لەسەر دروستبووە.\nبەڵام لەگەڵ هەموو ئەو رەخنانەشدا دەوڵەتانی ناوچەكەی و ئەمریكاش پیرۆزباییان لە پڕۆسەكە كردوە و گەرەكیانە بەزووترین كات حكومەتێكی بنكە فراوانی هەمەڕەنگ و هەمە دەنگ پێكبهێنرێت، جا ئەم حكومەتە ئەوەندەی كات و چۆنێتی پێكهێنانەكەی لەدەست و بەبڕیاری دوو دەوڵەتی ناوچەكە و زلهێزەكانە نیوهێندە لەدەست سەركردە عێراقیەكاندا نیە،ئەم حكومەت و حكومەتەكانی داهاتووش لەبەر ئەوەی لەسەر بنچینەی پشكپشكێنەی نەتەوەیی و ئاینی و مەزهەبی پێكدەهێنرێت و بەهەمان شێوەش هیچ هێز و لایەن و حیزبێكیش نانوانێت زۆرینەی رەهای دەنگەكان بۆ خۆی كۆبكاتەوە،ئەوا هیچ كات دەوڵەتی عێراقی نوێ نابێتە خاوەن حكومەتێكی بەهێز كە بتوانێت ئیڕادە و ئیدارەیەكی بەهێز پێكەوە بنێت و عێراق لە پاشكۆی بڕیار و راسپاردە و ئامۆژگاریەكانی دەرەوەی سنورەكانی خۆی رابپسكێنێت و هەمیشە حكومتێكی لاوازی گوێ لەمشتی ئەوان دەبێت.ئەو وڵاتانەش هەمیشە حكومەتێكی ئیئتیلافی لاوازیان گەرەك و پێباشترە وەك لە حكومەتێكی نیشتیمانی و خاوەن بڕیار.\nلەئێستادا پێكهێنانی حكومەتی ئایندەی عێراق گەرمترین خواس و باسی كۆبونەوە دووقۆڵی و سێ قۆڵی و زیاترەكانە و بەتایبەتیش لەنێوان فراكسیۆنە گەورەكاندا كە لەناو شیعەكاندایە. كە هەریەكە لە هاوپەیمانی((سائرون/54 كورسی و فەتح/49 كورسی و نەسر/42 كورسی و دەوڵەتی قانون/25 كورسی و رەوتی حیكمە/21 كورسی) دەگرێتەوە كە پێكەوە دەتوانن بە ئاسانی حكومەت پێكەوە بنێن كە تەنها 165 دەنگی پێویستە لەكاتێكدا ئەوان دەتوانن دەنگی 191 دەنگی ئەندام پەڕلەمان و زیاتریشی بۆ كۆبكەنەوەو مسۆگەر بكەن بۆ پەسەندكردنی. بەڵام ئەم چوار یان پێنج لایەنەش هەرچەندە شیعین بەڵام هەریەكەشیان كەم تا زۆر دابەشبونەتە سەر بلۆكی ئێرانیشیعە مەزهەب و خاوەن هەژموونی گەورە و نفوزی بەهێز لە عێراق و ئەمریكادا كە ئەویش وەك زلهێزێكی دونیا و خاوەن دەسەڵاتی ئیداری و دارایی و ئەمنی گەورە لەعێراقدا و روخێنەری رژێمی بەعسی صدامیش كاریگەری خۆی هەیە، جا ئەم حكومەتی عێراقە بەم شێوە پێكهاتە سەیرو سەمەریەی و لەنێوان ئەم دوو بەرداشی ئەمریكا و ئێرانەدا هیچ كات حكومەتێكی نیشتیمانی خاوەن بڕیاری بەهێز نابێت و هەمیشە دەكەوێتە ژێر هەژموون و كاریگەری بەرژەوەندیەكانی ئەو دوو وڵاتەوە و لەنێوان ململانێكانیاندا دەبێتە قوربانی.\nحكومەتی عێراقیش ناكرێت و نابێت تەنها لە پێكهاتەیەكی دیاریكراو یان لەنەتەوەو ئاین و مەزهەبێك پێكبهێنرێت،چونكە ئەو كات دەبێتە حكومەتێك كە پەردەی ئاینی یان مەزهەبی بەسەردا دەبڕێت و ناتواێت بەشێوەیەكی دادپەروەرانە نمایندەی هەموو گەلان و پێكهاتەكانی عێراق بكات و ئەو كاتیش دیموكراسیەت لە مانا راستەقینەكەی خۆی دادەماڵرێت، بۆیە گەرەكە ئەو حكومەتە عەرەبی سونە و كوردی نەتەوەی دووەم و كەمینەكانی توركومان و مەسیحیش لەخۆ بگرێت هەریەكە بە قەوارە و مافی هەڵبژاردنەكانی خۆی.\nجا پێهاتنی ئەم حكومەتە كارێكی سەخت و گران دەبێت چونكە هەریەكەلەو لایەنانە بەرژەوەندی و بەرنامە و دیدگای خۆی هەیە بۆ ئایندە و لەسەرووهەموانیشەوە وڵاتانی ناوچەكە و زلهێزەكانیش بەهەمان شێوە.\nبۆیە پێكهێنانی ئەم حكومەتە پێویستی بە كەسانێكی شارەزا بە ئەزموون و خاوەن بڕیار و پشوو درێژ هەیە و پێویستی بەدیقەت و كاری وورد هەیە،كە بە عەمەلیاتی قەیصەری دەشوبهێنرێت كە زۆر سەخت و هەستیارە و بڕیاری گرنگ و یەكلاكەرەوەی دەوێت.\nكورد لەم نێوەندەدا،نێوماڵێكی پەرتەوازە و دوورلەیەكی هەیە و ئەنجامی هەڵبژاردنەكەش هێندەی تر لەیەكتری دوورخستنەوە و لە ئێستادا كە كورد پێكەوە 58-60 كورسی هەیەو دەبێتە گەورەترین هاوپەیمانی لە پەڕلەماندا و زۆر رێگەشی تێدەچێت كە تەكلیف بكرێت بۆ پێكهێنانی حكومەت گەر یەك و یەكگرتووبنوەك گەورەترین هاوپەیمانی ناو پەڕلەمان،بەڵام بەهۆی ناكۆكی و تۆخكردنەوەی بەرژەوەندیە حیزبیەكان و جەختكردنەوە لەسەر وەدەستهێنانی پۆست و پلە و ئیمتیازاتەكان بیریان لەلای مەسەلە نیشتیمانی و نەتەوایەتیەكان نەماوە،گەر واشبن ئەوا هیچ سەنگ و قورساییەكیان لە عێراقدا نامێنێت و ئایندەی كوردیش ناڕۆشن و بچوكتر دەبێتەوە. لەو حكومەتەی ئایندەی عێراقیشدا جێگە و پێگەی شیاوی خۆی وەرناگرێت و ئەوكاتیش و لانی كەم بۆ 4 ساڵی ئایندە مافە دەستوریەكانمان سڕدەكرێن و بچوك دەكرێنەوە و هێندەی تریش ناوماڵی كوردپەرتەوازە و شەپڕیوتر دەبێت،كە ئەمەش تەنها لە قازانجی دوژمنان و داگیركارانی كوردستانە.


سەرەتا»جۆراوجۆر»ئۆتۆمبێل»زانیاری تەواو لەسەر نوێترین ئۆتۆمبێلی لاندرۆڤەر بزانە\nلەلایەن Tech Eye لە 02/09/2016 0 Comments\nله پێشه‌نگای نێوده‌وڵه‌تی نیۆرك بۆ ئۆتۆمبێڵ، كۆمپانیای لاندرۆڤه‌ر ناوازەترین ئۆتۆمبێڵی خۆی به ناوی Range Rover SV Autobiography پێشكه‌شی هه‌وادارانی كرد، به‌تایبه‌ت بۆ ئه‌و كه‌سانه‌ی كه‌حه‌زیان له ئۆتۆمبێڵێ گه‌وره و به‌هێزه.\nئه‌م ئۆتۆمبێڵه له لایه‌ن چه‌ند قوتابیه‌كی كچی به‌شی تایبه‌تی (JLR Special Vehicle Operations) له كۆمپانیای لاندرۆڤه‌ر و جاكوارد دیزاین كراوه.\nرووی ده‌ره‌وه‌ی به دوو ره‌نگ روپۆشكراوه، به‌شی سه‌ره‌وه‌ی به ره‌نگی ره‌ش و له به‌شی خواره‌وه‌شی توانای هه‌ڵبژاردنی 9 جۆر ره‌نگی هه‌یه له‌سه‌ر داواكاری كڕیار، به‌شی پێشه‌وه‌ش به كڕۆمی بریقه‌دار رازاوه‌ته‌وه، ویل و تایه‌كانیش به شێوازێك دروستكراون كه جوانی پایه‌به‌رزی به ئۆتۆمبێڵه‌كه ده‌به‌خشێت.\nیه‌كێك له دروشمه‌كانی ئه‌م ئۆتۆمبێڵه داپۆشین و پاراستنی ئامێره‌كانیه‌تی به تایبه‌ت بزوێنه‌ری كه ده‌بێته هۆكار بۆ ته‌مه‌ن درێژی بزوێنه‌ر و ئامێره‌كانی.\nلاندرۆڤه‌ر گرنگیه‌كی زۆری به ناوه‌وه‌ی ئۆتۆمبێڵه‌كه داوه، هه‌ر له‌یه‌كه‌م سه‌یركردنت چاوت ده‌كه‌وێت به‌و جوانی دره‌وشاوه‌ی ناوه‌وه‌ی ده‌رگاكانی كه به ئه‌له‌منیۆم داپۆشراوه و له‌لایه‌كی تریشه‌وه روپۆشی هه‌ندێك به‌شه‌كانی به داری سروشتی كه ناوه‌وه‌ی رازاندۆته‌وه.\nلاندرۆڤه‌ر له به‌شی دواوه‌ی ئۆتۆمبێڵه‌كه دوو كوشنی تاكه كه‌سی گه‌وره به جیا جێگیركراوه و توانای جوڵه‌یه‌كی فراوانی هه‌یه، كه به ماده‌یه‌كی جلدی روپۆشكراوه، له‌گه‌ل بوونی 3 مێزی جولاو و 2 شاشه‌ی جێگیر به‌رامبه‌ر هه‌ر كوشینێك.\nكۆمپانیاكه خێزانه گه‌وره‌كانیشی له یاد نه‌كردووه و له‌سه‌ر داواكاری ئه‌و خێزانانه ده‌تواندرێت 2 كوشنی تر له ده‌رگای دواوه زیاد بكرێت.\nهه‌ندێك له تایبه‌تمه‌ندیه‌كانی Range Rover SV Autobiography2016\n– بزوێنەرەكەی (8) پستۆن، (5) لیترە، له جۆری (V8).\n– هێزی راكێشانی (550) ئەسپ و (680) نیوتن/مه‌تری هه‌یه.\n– لەخاڵی سفرەوە بۆخێرایی (100) كیلۆمەتر پێویستی بەته‌نها (5.5) چركە هەیە.\n– به‌رزترین خێرایی (225) كیلۆمه‌تر/كاتژمێره.\n– نرخی (300) هه‌زار دۆلاری ئه‌مریكیه.\n– به به‌نزین كار ده‌كات.\nبابەتەكانی پێشووترچەند مەترسیەک بۆ سەر بەکارهێنەرانی مۆبایل(ئەندرۆید و IOS)\nبابەتی دواتر ئەوانەی ئایفۆنیان هەیە ،ئاگاداری ئەمە بن\nبه‌رنامه‌ی بانگ دان بۆ مۆبایله‌كه‌ت دابه‌زێنه\nلەلایەن Ranja Hseen 10/08/2016\nسلاو ئه‌م ئه‌پلیكه‌یشنه به‌كار دێت بۆ بانگ دان، سه‌رجه‌م شار و شارۆچكه گرنگه‌كانی كوردستانی تێدا…\nگرنگی Inheritance له جاڤا\nفێركارى : دیزاین كردنى كه‌ڤه‌رى فه‌یسبووك به ئاسانترین شێوه


دیدارو چاوپێکه‌وتنه سیاسی‌یه‌کانی کاک خالید عه‌زیزی له فه???\nله دیدار و چاوپێکه‌وتنی کاک خالید عه‌زیزی، سکرتێری گشتیی حیزبی دێموکراتی کوردستان لەگەڵ لایەنەکانی فه‌ڕانسی باس و بابەتی پێوەندیدار بە مەسەلەی کورد لە ئێران و مافی مرۆڤ و ڕەوشی زۆر خەراپی زیندانیانی سیاسی تاوتۆ کرا.\nکاک خالید عەزیزی، سکرتێری گشتی حیزبی دیموکرات له سەفەرێکی دوو ڕۆژە لە ڕێکەوتی 15 و 16 مانگی مارس بۆ پاریس پایتەختی فرانسە لە گەڵ کۆمه‌لێک له که‌سایه‌تی و لایەنەکانی فه‌ڕانسی و ئێرانی و کوردی کۆمەڵێک دیدار و چاوپێکەوتنی پێک هێنا .\nسکرتێری گشتیی حیزب له دیدار له‌گه‌ڵ لایه‌نه فه‌رانسی‌یه‌کان باسی له‌وه کرد لە ڕۆژانی ڕابردوو دا دەیان کەس لە ڕۆژنامەوان و چالاکی سیاسی کورد ڕەوانەی زیندانەکان کراون و داواشی کە لە هەمان کات دا کە لە سەر پێشێل کردنی مافی مرۆڤ فشار دەخەنە سەر ئێران، دەبێ تێبکۆشن کە ئیجازە نەدەن ئێران چیتر بە کەڵک وەرگرتن لە کێشەی ناوەکی، گۆرەپانی سیاسی لە دەرەوە و ژوورەوە بە بارمتە بگرێ.\nسکرتێری گشتیی حیزب هەروەها لە دانیشتانەدا سه‌رنجی لایەنه‌کانی فه‌ڕانسەی بۆ گرینگیی مەسەلەی کورد لە ڕۆژهە‌ڵاتی نێوه‌ڕاست ڕاکێشا و وێڕای ئاماژە کردن بە فاکتۆری کوردی لە پەرەپێدانی دیموکراسی و فەرهەنگی تۆڵیڕانس پێی وابوو دەبێ دەوڵەتی فرانسە ئەوە بە جیدی بگرێ و پشتیوانی لێ بکا.\nکاک خالید لە دیدار و دانیشتن لەگەڵ لایەن و کەسایەتی‌یه سیاسیەکانی ئێرانی تاکیدی لە سەر ئەهەمییەتی لێک نیزیک بوونەوە و زەمینەسازی زۆرتر بۆ لێک تێگەیشتن و بەو جۆرە کارکردن لە سەر دۆزینەوەی شتە هاوبەشەکان کرد و پێی وابوو کە ئۆپۆزیسیۆنی ئێرانی دەبێ بە عەقلییەتی بەدیل و ئاڵترناتیو سازی کار بکا و بە دوای بەرنامەی عەمەلیدا بگەڕێ.\nبه‌ریزیان له‌و دیدارانه دا زۆرتر جه‌ختی له سه‌ر نزیک بوونه‌وه و گفتگو کردنی لایه‌نه سیاسییه‌کانی ئیران و کوردی کردەوە.\nسکرتێری حیزب لە چاوپێکەوتن لەگەڵ لایەنە کوردیه‌کانیش‌دا، باسی گرینگی کاری هاوبەشی کورد لە پاریس و پەرەپێدانی روحی هاوکاری لە نێوان کوردەکانی پاریس تەورێکی گرینگی باسەکە بوو\nسکرتێری گشتی حیزبی دیموکرات لە ئێوارەی ڕۆژی شەممە میوانداری کۆمەڵیک لە کوردەکان و ئێرانیەکانی دانیشتوی پاریسی کردە و لە سمینارێکدا وێرای باس و لێکدانەوەیەکی گشتی ناوچەکە و کێشەی و ئێستا و داهاتوی ئێران، گوێی بۆ پرسیار و تێبینی پێشنیاری بەشدارانی کۆڕەکە ڕاگرت .\nشایانی باسه که بەرپرسی کۆمیتەی حیزب لە فرانسە و ئەندامانی کۆمیتە لە پاریس لەو کۆبوونەوانەدا هاوڕیی سکرتێری گشتی حیزب بوون.\nبگه‌رێوه|ئەم بابەتە 5192 جار بینراوە| بینێره| چاپ


دێهات عوسمان : دوێنێ خۆم و رادێۆکەم هاورێ بووین ئیمرۆش خۆم و کۆمپیتەرەکەم !!! – WTARIKURD\nدێهات عوسمان : دوێنێ خۆم و رادێۆکەم هاورێ بووین ئیمرۆش خۆم و کۆمپیتەرەکەم !!!\nئەو کاتەی گەنج بووم خۆم و رادێۆکەم هاورێ بووین\nئیستاش خۆم کۆمپیتەرەکەم هاورێین چەند خاڵێكی جیاواز دەبینم !!!\nیادی بەخێر بیرم دێت شوان بووم لە چیاکانی کوردستانی خۆشەویست باشترین هاورێم و نزیك ترین کەس و گەورەترین کۆمەڵگا و زرۆترین گفتوو گۆم ئەم رادێۆیە بوو …….\nچەند ساڵێك بەر لە ئیستا لەگەڵ هاوشێوەیەکی ئەم رادێۆ قیسارەیە هاورێ بووم بەدرێژای رۆژ گوێگری هەواڵاکانی رادێۆی دەنگی گەلی کوردستان و رادێۆی مەڵبەندی ٣ هەولیر و رادێۆی دەنگی کوردستانی عیراق و رادێۆی ئازادی و رادێۆی دەنگی کوردی ئەمریکا و رادێۆی دەنگی کوردی بەغدا و چەند رادێۆیەکی تر من گوێگرێکی باشی درۆکانی ئەم رادێۆیانە بووم ،، بەشەوانیش گوێگری بەرنامەی دەنگی بێ دارانی شەو بووم بە تایبەتی و بەگشتییش گوێگری رادێۆی نەوا بووم ئیستاش پیر بووم تەنها کۆمپیتەرەکەم جێگای ئەم رادێۆیەی بۆم گرتەوە ،،،،،،، بەڵام لە ئیستادا چەند خاڵیکی جیاواز دەبینم لە نێوان هاورێیەتیم لەگەڵ کۆمپیتەر و هاورێیەتیم لەگەڵ رادێۆکەم و لە رابردووی ژیانم\n١_ ئەو کات من تەنها دەم بیست و گوێگر بووم نەدەم توانی قسەبکەم و نەدەم توانی بخوینەمەوە و نە بەچاوەکانم رووداوەکانم دەبینی ،،، بۆ یە بە باشی باوەرم بە درۆی درۆزنە سیاسیەکانی کورد دەکرد\n٢_ ئەوکات من هەستم بە راستی و درۆی درۆزنان نەدەکرد بۆیە هەڵخەڵەتانم ئاسان بوو هەر لەبەر ئەم کۆمەڵە کادرێکی باشی درۆزان دەوریان دابووم و هەوڵی هەڵخەڵەتانی منیان دەدا\n٣_ ئەوکات من وشەی سیاسەت و سیاسیم نە بیستبوو هەرچیم گوێ لێ بووایە دەم گوت وایە .\n٤_ئەوکات من مانای دزین و گەندەڵی و بەرتیل خواردنی بەرپرسان و زوڵم و رۆژنامە نوس کوشتنوو ژن کوشتن و دەست بردن بۆ ناموس و کەرامەتی هاوڵاتیانم نەبیستبوو .\n٥_ ئەوکات من لە دڵەوە حیزبە کوردیەکان بەگشتی و بە تایبەت یەکێتی و پارتیم زۆر خۆش دەویست .\n٦_ ئەوکات من مێژووی قەترانی رەشی حیزبە کوردی و دەسەڵاتدارانی کورد و سەرکردە کوردەکانم نە خوێندبووە وە .\n٧_ ئەوکات من لە کۆمەڵگایەکی داخراو دا بیرم دەکردەوە و خاوەنی لاوازترین کەسیەتی بووم .\n٨_ سوپاس بۆ خودا لە ئیستا دا هەموو ئەم خاڵانە پێچەوانە بوونەتەوە ،،،،، ئەمنیش بەو پەری شانازیەوە بۆ لای خواد گەراومەتەوە و بۆئەوەی سوپاسی بکەم کە نەبووم بە ئەندامی ئەو حیزبانە تاماوم نابم بە حیزبی و نام ئەوێت ببم بە کۆیلەی حیزبەکان کورد بوونم گەورەترین سەروەت و سامانە شانازیە بوونمە ژیانمە ئامنج مە .\nهێمن ڕەئووف : نە من بەم حاشاکردنە لە پیاوەتی دەکەوم و نە شیعرەکانمان فلسێکی قەڵب بۆ ژیانی ژنێکی زیندوو دەکات .